
ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 


ΤΕΥΧΟΣ ΠΡΩΤΟ 


Αρ. Φύλλου 152 


ΝΟΜΟΣ ΥΠ’ ΑΡΙΘΜ. 3479 

Ίδρυση, οργάνωση καιι λειτουργία αθλητικών 
επαγγελματικών ενώσεων και άλλες διατάξεις. 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Εκδίδομε τον ακόλουθο νόμο που ψήφισε η Βουλή: 

ΚΕΦΑΛΑΙΟ ΠΡΩΤΟ 
ΕΠΑΓΓΕΛΜΑΤΙΚΕΣ ΕΝΩΣΕΙΣ 

Αρθρο 1 

Οι παράγραφοι 1, 2, 3 και 4 του άρθρου 96 του ν. 
2725/1999 (ΦΕΚ 121 Α') αντικαθίστανται ως εξής: 

«1. Στις αθλητικές ομοσπονδίες, στις οποίες καλλι¬ 
εργείται άθλημα επαγγελματικού χαρακτήρα, φορέας 
διεξαγωγής του οποίου είναι αθλητική ανώνυμη εταιρία, 
κατά την έννοια των διατάξεων του παρόντος, συνι- 
στώνται με προεδρικό διάταγμα, που εκδίδεται ύστερα 
από πρόταση του Υπουργού Πολιτισμού, έπειτα από 
εισηγήσεις της ολομέλειας των Τμημάτων Αμειβομέ- 
νων Αθλητών (Τ.Α.Α.) και της Αθλητικής Ομοσπονδίας, 
επαγγελματικές ενώσεις, ως νομικά πρόσωπα ιδιωτικού 
δικαίου, οι οποίες λειτουργούν, κατά ρητή πρόβλεψη του 
καταστατικού τους, με τη μορφή σωματείου ή αστικού 
συνεταιρισμού, αποτελούνται δε, αποκλειστικά και υπο¬ 
χρεωτικά, από τις αθλητικές εταιρείες, που συμμετέχουν 
σε αυτό το άθλημα. 

2. Τα κάθε είδους οργανωτικά και λειτουργικά θέματα 
της επαγγελματικής ένωσης ρυθμίζονται με το κατα¬ 
στατικό αυτής και των σε εκτέλεση αυτού εκδιδόμενων 
κανονισμών. Το καταστατικό και οι κανονισμοί καταρ¬ 
τίζονται, εγκρίνονται και τίθενται σε ισχύ, σύμφωνα με 
τις διατάξεις του παρόντος και των σε εκτέλεση αυτού 
εκδιδόμενων κανονιστικών πράξεων και συμπληρωμα¬ 
τικά, με τις διατάξεις περί σωματείων ή αστικών συνε¬ 
ταιρισμών, κατά περίπτωση. 

3. Οι επαγγελματικές ενώσεις απολαύουν διοικητικής 
και οικονομικής αυτοτέλειας ως προς την εσωτερική 
τους οργάνωση και λειτουργία σε σχέση με την αντί¬ 
στοιχη αθλητική ομοσπονδία, της οποίας αποτελούν 
μέλη. 

4. Το καταστατικό των επαγγελματικών ενώσεων και 
οι για την εκπλήρωση εκδιδόμενοι γενικοί και ειδικοί 
κανονισμοί αυτών, καθώς και οι τροποποιήσεις τους, 
ψηφίζονται από το οικείο όργανο αυτών και εγκρίνονται 

μετά από έλεγχο της νομιμότητας αυτών και γνώμη 
της οικείας αθλητικής ομοσπονδίας με αποφάσεις του 
Υπουργού Πολιτισμού.» 

ΚΕΦΑΛΑΙΟ ΔΕΥΤΕΡΟ 

ΘΕΜΑΤΑ ΔΙΟΙΚΗΤΙΚΗΣ ΟΡΓΑΝΩΣΗΣ - ΛΕΙΤΟΥΡΓΙΑΣ 
ΤΟΥ ΕΠΑΓΓΕΛΜΑΤΙΚΟΥ ΠΟΔΟΣΦΑΙΡΟΥ 

Αρθρο 2 

Το άρθρο 97 του ν. 2725/1999, όπως τροποποιήθηκε 
με το άρθρο 33 του ν. 3057/2002 (ΦΕΚ 239 Α'), αντικα¬ 
θίσταται ως εξής: 

«Άρθρο 97 

Ένωση Επαγγελματικού Ποδοσφαίρου 
Β' και Γ' Εθνικής Κατηγορίας 

1. Η Ένωση Ποδοσφαιρικών Ανωνύμων Εταιρειών 
(Ε.Π.Α.Ε.), νομικό πρόσωπο ιδιωτικού δικαίου, που ιδρύ¬ 
θηκε με το ν. 879/1979 (ΦΕΚ 56 Α') με έδρα την Αθήνα 
και λειτούργησε ακολούθως, κατά τα οριζόμενα στην 
παράγραφο 1 του άρθρου 8 του ν. 2433/1996 (ΦΕΚ 180 
Α'), σύμφωνα με τις διατάξεις του άρθρου 78 και επό¬ 
μενα του Αστικού Κώδικα, μετονομάζεται σε «Ενωση 
Επαγγελματικού Ποδοσφαίρου Β' και Γ' Εθνικής Κατη¬ 
γορίας» (εφεξής Ένωση Β' και Γ' Εθνικής Κατηγορίας), 
αποτελεί την επαγγελματική ένωση των Ποδοσφαιρικών 
Ανωνύμων Εταιρειών, των Τμημάτων Αμειβομένων Ποδο¬ 
σφαιριστών (Τ.Α.Π.) ή των σωματείων, που συμμετέχουν, 
κατά τους οικείους κανονισμούς στα εθνικά πρωταθλή¬ 
ματα του επαγγελματικού ποδοσφαίρου της Β' και Γ' 
Εθνικής Κατηγορίας και λειτουργεί εφεξής, κατά ρητή 
πρόβλεψη του καταστατικού αυτής, ως νομικό πρόσω¬ 
πο ιδιωτικού δικαίου, με τη μορφή είτε του σωματείου, 
κατά το άρθρο 78 και επόμενα του Αστικού Κώδικα 
είτε του αστικού συνεταιρισμού, κατά τις διατάξεις του 
ν. 1667/1986 (ΦΕΚ 196 Α'), διεπόμενο από τις διατάξεις 
του παρόντος και των σε εκτέλεση αυτού εκδιδομένων 
κανονιστικών πράξεων και συμπληρωματικά από τις ως 
άνω διατάξεις του Αστικού Κώδικα ή του ν. 1667/1986, 
κατά περίπτωση. Για τις σχέσεις της με το εξωτερικό 
υποχρεούται να χρησιμοποιεί σαν πρώτο συνθετικό 
της ονομασίας της τη λέξη «Ελληνική» στην αντίστοι¬ 
χη γλώσσα. Όπου στον παρόντα νόμο και στην αθλη¬ 
τική εν γένει νομοθεσία αναφέρεται η λέξη «Ε.Π.Α.Ε.» ή 
«Ε.Σ.Α.Π.Ε.», εφεξής, νοείται η «Ενωση Επαγγελματικού 
Ποδοσφαίρου Β' και Γ' Εθνικής Κατηγορίας», όπου δε 

οι ως άνω λέξεις συνδέονται με την Α' Εθνική Κατηγο¬ 
ρία, νοείται η «Ενωση Επαγγελματικού Ποδοσφαίρου Α' 
Εθνικής Κατηγορίας». 

2. Η'Ενωση Β' και Γ' Εθνικής Κατηγορίας είναι τακτικό 
μέλος της Ελληνικής Ποδοσφαιρικής Ομοσπονδίας (Ε.Π.Ο.) 
και έχει τα ίδια δικαιώματα και υποχρεώσεις, που έχουν 
οι ενώσεις ποδοσφαιρικών σωματείων - μέλη αυτής, επι- 
φυλασσομένων ειδικών ρυθμίσεων του παρόντος.» 

Αρθρο 3 

Μετά το άρθρο 97 του ν. 2725/1999 προστίθεται άρθρο 
97Α, που έχει ως εξής: 

«Άρθρο 97Α 

Σύσταση Ένωσης Επαγγελματικού 
Ποδοσφαίρου Α' Εθνικής Κατηγορίας 

1. Συνιστάται, ως νομικό πρόσωπο ιδιωτικού δικαίου, 
επαγγελματική ένωση των ποδοσφαιρικών ανωνύμων 
εταιρειών, που, κατά τους οικείους κανονισμούς, συμ¬ 
μετέχουν στο εθνικό πρωτάθλημα του επαγγελματικού 
ποδοσφαίρου της Α' Εθνικής Κατηγορίας. Η Ένωση 
λειτουργεί, κατά ρητή πρόβλεψη του καταστατικού της, 
με τη μορφή του αστικού συνεταιρισμού του ν. 1667/1986 
και διέπεται από τις διατάξεις του καταστατικού της, 
του παρόντος, των κανονισμών της Ε.Π.Ο. και των υπερ¬ 
κείμενων Διεθνών Συνομοσπονδιών Ποδοσφαίρου και 
συμπληρωματικά από τις διατάξεις του ν. 1667/1986 
(εφεξήςΈνωση Α' Εθνικής Κατηγορίας). 

2. Η'Ενωση Α' Εθνικής Κατηγορίας είναι τακτικό μέλος 
της Ε.Π.Ο. και έχει τα ίδια δικαιώματα και υποχρεώσεις, 
που έχουν οι ενώσεις ποδοσφαιρικών σωματείων-μέλη 
αυτής, επιφυλασσομένων ειδικών ρυθμίσεων του πα¬ 
ρόντος.» 

Αρθρο 4 

Το άρθρο 98 του ν. 2725/1999 αντικαθίσταται ως 
εξής: 

«Άρθρο 98 

Αρμοδιότητες των Ενώσεων 
Επαγγελματικού Ποδοσφαίρου 

1. Στις αρμοδιότητες των Ενώσεων Α' Εθνικής Κατη¬ 
γορίας και Β' και Γ' Εθνικής Κατηγορίας ανήκουν: 

α) Η διοίκηση και διαχείριση του επαγγελματικού πο¬ 
δοσφαίρου, μέσα στο πλαίσιο των νόμων του Κράτους 
και του καταστατικού, των κανονισμών και των σκοπών 
της Ελληνικής Ποδοσφαιρικής Ομοσπονδίας (Ε.Π.Ο.). 

β) Η οργάνωση και η διεξαγωγή των πρωταθλημάτων 
του επαγγελματικού ποδοσφαίρου της Α' Εθνικής Κα¬ 
τηγορίας, καθώς και της Β' και Γ' Εθνικής Κατηγορίας 
αντίστοιχα, σύμφωνα με τους κανονισμούς και αποφά¬ 
σεις της Ε.Π.Ο. και των υπερκείμενων Διεθνών Συνομο¬ 
σπονδιών Ποδοσφαίρου και η επίλυση οποιουδήποτε 
ζητήματος ανακύπτει από τη διεξαγωγή των αγώνων 
αυτών, εφόσον δεν υπάγεται στην αρμοδιότητα άλλου 
οργάνου. 

γ) Ο καθορισμός των ειδικότερων όρων και κανό¬ 
νων συμμετοχής των επαγγελματικών ομάδων στο 
αντίστοιχο πρωτάθλημα και διεξαγωγής των αγώνων 
πρωταθλημάτων αρμοδιότητάς τους, περιλαμβανομέ- 
νων, υποχρεωτικά, και των κανόνων ειδικού πειθαρχικού 
δικαίου. Κατά την κατάρτιση του σχετικού Κανονισμού 
λαμβάνονται υπόψη οι γενικοί όροι και κανόνες των 
κανονισμών πρωταθλημάτων της Ε.Π.Ο.. 


δ) Η τήρηση του Μητρώου των ποδοσφαιριστών, αρ¬ 
μοδιότητάς τους, παράλληλα με την Ε.Π.Ο. και ο κα¬ 
θορισμός των γενικών όρων της σύμβασης παροχής 
υπηρεσιών αυτών, περιλαμβανομένων και των οικονο¬ 
μικών σχέσεων αυτών με τα μέλη της Ένωσης, καθώς 
και η επίλυση των οικονομικών διαφορών αυτών με τους 
ποδοσφαιριστές και τους προπονητές τους. 

ε) Η θέσπιση πειθαρχικών κανόνων και κανόνων δια¬ 
χείρισης και λειτουργίας των μελών τους, καθώς και η 
εποπτεία και ο έλεγχος για την τήρηση των κανόνων 
αυτών. 

στ) Η άσκηση της πειθαρχικής εξουσίας υπό τους 
όρους του παρόντος και των οικείων καταστατικών και 
κανονισμών, καθώς και η έκδοση ειδικού κανονισμού δε¬ 
οντολογίας των διοικητικών και τεχνικών στελεχών του 
επαγγελματικού ποδοσφαίρου, αρμοδιότητάς τους. 

ζ) Η διοίκηση, διαχείριση και εκμετάλλευση της πε¬ 
ριουσίας των Ενώσεων, ιδίως δε η παραχώρηση δικαι¬ 
ωμάτων διαφημιστικής εκμετάλλευσης και προβολής 
δραστηριοτήτων τους, που υπάγονται στην εκπλήρωση 
των σκοπών τους, καθώς και η προστασία και προαγωγή 
κάθε συλλογικού συμφέροντος (οικονομικού, κοινωνικού, 
πολιτιστικού) των μελών τους, ιδίως δε η σύναψη, για 
λογαριασμό τους, συμφωνιών ραδιοτηλεοπτικών μετα¬ 
δόσεων αγώνων ή στιγμιοτύπων τους και διαφημιστικής 
εκμετάλλευσης του ονόματος και της εμφάνισης των 
ποδοσφαιριστών αρμοδιότητάς τους, μέσα στο πλαί¬ 
σιο της εκάστοτε ισχύουσας νομοθεσίας και με την 
επιφύλαξη ιδιαίτερα των διατάξεων, που διασφαλίζουν 
την ικανοποίηση των αναγκών ραδιοτηλεοπτικής ενη¬ 
μέρωσης του κοινού. 

η) Η παροχή στα μέλη τους οικονομικής, τεχνικής, 
οργανωτικής, τεχνολογικής, ερευνητικής και επιστη¬ 
μονικής υποστήριξης, για την αύξηση ή βελτίωση των 
προϊόντων του ποδοσφαίρου, καθώς και η διαχείριση 
των προϊόντων αυτών. 

θ) Η λήψη μέτρων για την αντιμετώπιση της βίας στα 
γήπεδα και του ντόπινγκ. 

ι) Η οργάνωση και διεξαγωγή τακτικών σεμιναρίων 
επιμόρφωσης των διοικητικών και τεχνικών στελεχών 
του επαγγελματικού ποδοσφαίρου, η ίδρυση κέντρων 
επαγγελματικής κατάρτισης, καθώς και η συνεργασία με 
τέτοια κέντρα, για τη μεταποδοσφαιρική επαγγελματική 
κατάρτιση των ποδοσφαιριστών, αρμοδιότητάς τους. 

ια) Η ικανοποίηση κοινωνικών και πολιτιστικών ανα¬ 
γκών στο χώρο του ποδοσφαίρου. 

ιβ) Η αντιμετώπιση κάθε άλλου ζητήματος, αναγκαίου για 
την προαγωγή και ανάπτυξη του αθλήματος αρμοδιότητάς 
τους, που δεν υπάγεται στην αρμοδιότητα άλλου οργάνου, 
ιδίως δε η οργάνωση και λειτουργία από τους συλλόγους 
- μέλη ακαδημιών ποδοσφαίρου, καθώς και η οργάνωση 
και διεξαγωγή αγωνιστικών εκδηλώσεων μεταξύ τους. 

ιγ) Η αντιμετώπιση κάθε άλλου θέματος, που ανατί¬ 
θεται σε αυτές, από την Ε.Π.Ο. ή από ειδικές διατάξεις 
του παρόντος ή κανονιστικών εν γένει πράξεων. 

2. Με την επιφύλαξη των διατάξεων του άρθρου 101 
παράγραφος 3 του παρόντος, οι γενικοί και ειδικοί κα¬ 
νονισμοί, που καταρτίζονται για την εκπλήρωση των 
σκοπών των Ενώσεων του παρόντος, καθώς και οι τρο¬ 
ποποιήσεις αυτών, ψηφίζονται από τη Γ ενική Συνέλευση 
(Γ.Σ.) της Ε.Π.Ο., μετά από γνώμη της οικείας Ένωσης 
και έλεγχο της νομιμότητας αυτών από τον Υπουργό 
Πολιτισμού.» 

Άρθρο 5 

Το άρθρο 99 του ν. 2725/1999, όπως αυτό τροποποι¬ 
ήθηκε με το άρθρο 37 παράγραφος 4 του ν. 3259/2004 
(ΦΕΚ 149 Α'), αντικαθίσταται ως εξής: 

«Άρθρο 99 

Μέλη των Ενώσεων Επαγγελματικού Ποδοσφαίρου 

1. Μέλη των Ενώσεων Επαγγελματικού Ποδοσφαίρου 
καθίστανται, αντίστοιχα, οι ποδοσφαιρικές ανώνυμες 
εταιρείες, που, κατά τους οικείους κανονισμούς, έχουν 
δικαίωμα συμμετοχής στα πρωταθλήματα του επαγγελ¬ 
ματικού ποδοσφαίρου, αρμοδιότητάς τους και πληρούν 
τους ειδικότερους όρους και προϋποθέσεις του κανονι¬ 
σμού της παραγράφου 4 του παρόντος άρθρου. 

2. Τα μέλη τηςΈνωσης Β' και Γ' Εθνικής Κατηγορίας 
διακρίνονται σε τακτικά και πάρεδρα, ως ακολούθως: 

α) Τακτικά μέλη είναι οι Π.Α.Ε., που, κατά τους οικεί¬ 
ους κανονισμούς, συμμετέχουν στο πρωτάθλημα της Β' 
Εθνικής Κατηγορίας. 

β) Πάρεδρα μέλη είναι οι Π.Α.Ε., τα Τ.Α.Π. και τα ερα¬ 
σιτεχνικά αθλητικά σωματεία, που, κατά τους οικείους 
κανονισμούς, συμμετέχουν στο πρωτάθλημα της Γ' 
Εθνικής Κατηγορίας. 

3. Με την επιφύλαξη ειδικών ρυθμίσεων του παρόντος 
και του καταστατικού της οικείας'Ενωσης, τα πάρεδρα 
μέλη δεν μπορούν να ασκήσουν δικαιώματα τακτικού 
μέλους ούτε να συμμετέχουν στα όργανα διοίκησης 
της'Ενωσης. 

4. Τα κριτήρια, καθώς και οι ειδικότεροι όροι και 
προϋποθέσεις εγγραφής ως μέλους των Ενώσεων του 
παρόντος, καθώς και τα απαιτούμενα δικαιολογητικά 
καθορίζονται με ειδικό κανονισμό, που εκδίδεται, κατά 
τη διαδικασία της παραγράφου 2 του άρθρου 98, του 
παρόντος. Μεταξύ των κριτηρίων περιλαμβάνονται ιδίως 
τα κριτήρια της βαθμολογικής θέσης της ομάδας, της 
οικονομικής της κατάστασης, της βιωσιμότητας αυτής, 
της καταλληλότητας των αθλητικών της εγκαταστάσε¬ 
ων, καθώς και τα κριτήρια που τίθενται από το σύστημα 
αδειοδότησης της ϋΕΡΑ, όπως επίσης και η ύπαρξη 
αναπτυξιακών υποδομών και ακαδημιών αθλητών στις 
υποψήφιες για εγγραφή στην Ένωση ομάδες. 

5. Αποβάλλουν την ιδιότητα του μέλους της οικείας 
Ένωσης οι Π.Α.Ε. ή τα Τ.Α.Π. ή τα ερασιτεχνικά αθλητικά 
σωματεία κατά περίπτωση, που, κατά τους οικείους 
κανονισμούς, υποβιβάζονται σε Κατηγορία του ερασιτε¬ 
χνικού ποδοσφαίρου ή παύουν για οποιονδήποτε λόγο, 
κατά τις οικείες νόμιμες διατάξεις ή τους κανονισμούς, 
να έχουν δικαίωμα συμμετοχής στα πρωταθλήματα αρ¬ 
μοδιότητας αυτής. 

6. Οι Κανονισμοί των Ενώσεων του παρόντος έχουν 
εφαρμογή και στα πάρεδρα μέλη. 

7. Όπου στις διατάξεις του παρόντος αναφέρεται ο 
όρος «μέλη τηςΈνωσης» νοούνται τα τακτικά και τα 
πάρεδρα μέλη.» 

Αρθρο 6 

Η περίπτωση στ' του άρθρου 100 του ν. 2725/1999, 
όπως το άρθρο αυτό τροποποιήθηκε με το άρθρο 34 
του ν. 3057/2002, αντικαθίσταται ως εξής: 

«στ) ποσοστό δέκα τοις εκατό (10%) για την Ένωση 
Β' και Γ' Εθνικής Κατηγορίας από τις εισπράξεις, λόγω 
μετάδοσης ή αναμετάδοσης από την τηλεόραση και το 


ραδιόφωνο ή οποιοδήποτε άλλο οπτικοακουστικό μέσο 
των ποδοσφαιρικών αγώνων, στους οποίους μετέχουν 
ομάδες της Β' και Γ' Εθνικής Κατηγορίας, κατά τα ορι¬ 
ζόμενα στο άρθρο 84 του παρόντος». 

ΚΕΦΑΛΑΙΟ ΤΡΙΤΟ 

ΟΡΓΑΝΑ ΤΩΝ ΕΝΩΣΕΩΝ ΕΠΑΓΓΕΛΜΑΤΙΚΟΥ 
ΠΟΔΟΣΦΑΙΡΟΥ 

ΣΥΓΚΡΟΤΗΣΗ - ΑΡΜΟΔΙΟΤΗΤΕΣ ΑΥΤΩΝ 
Αρθρο 7 

Το άρθρο 101 του ν. 2725/1999, όπως αυτό τροπο¬ 
ποιήθηκε με το άρθρο 35 του ν. 3057/2002 και με το 
άρθρο 29 παράγραφος 2 του ν. 3262/2004 (ΦΕΚ 173 Α'), 
αντικαθίσταται ως εξής: 

«Αρθρο 101 

Όργανα διοίκησης των Ενώσεων 
Επαγγελματικού Ποδοσφαίρου 

1. Τα όργανα διοίκησης των Ενώσεων είναι η Γενική 
Συνέλευση (Γ.Σ.), το Διοικητικό Συμβούλιο (Δ.Σ.) και όσα 
καθορίζονται με το καταστατικό τους. Οι αρμοδιότητες 
αυτών και κάθε άλλο θέμα, που αφορά τη συγκρότηση, 
οργάνωση και λειτουργία τους, ορίζονται με το κατα¬ 
στατικό τους, επιφυλασσομένων των διατάξεων του 
παρόντος. 

2. ΣτηνΈνωση Β' και Γ' Εθνικής Κατηγορίας, λειτουρ¬ 
γούν, κατά ρητή πρόβλεψη του καταστατικού, για κάθε 
Κατηγορία, ίδια όργανα, ήτοι: 

α) Γενική Συνέλευση της Β' Εθνικής Κατηγορίας και 
β) Γ ενική Συνέλευση της Γ' Εθνικής Κατηγορίας. 

3. Με ειδικούς Κανονισμούς, που ψηφίζει η Γ ενική Συ¬ 
νέλευση της αντίστοιχης'Ενωσης, ύστερα από πρόταση 
του Δ.Σ., και εγκρίνονται, μετά από έλεγχο νομιμότητας 
από τον Υπουργό Πολιτισμού, καθορίζονται τα θέματα 
που αφορούν την οργάνωση και λειτουργία τηςΈνωσης 
και των Οργάνων της. 

4. Οι Ενώσεις εκπροσωπούνται στο Δ.Σ. της Ε.Π.Ο. 
από: 

α) τον Πρόεδρο του Διοικητικού Συμβουλίου της Α' 
Εθνικής Κατηγορίας, ο οποίος ασκεί τα καθήκοντα του 
Α' Αντιπροέδρου του Δ.Σ. της Ε.Π.Ο., 

β) τέσσερα (4) μέλη, προερχόμενα τρία (3) από την 
Α' Εθνική Κατηγορία και ένα (1) από τη Β' Εθνική Κατη¬ 
γορία, τα οποία εκλέγονται από τη Γ ενική Συνέλευση 
της οικείας'Ενωσης. 

5. Στις Ενώσεις λειτουργούν ίδια δικαιοδοτικά όργανα 
ως ακολούθως: 

α) Οι από το άρθρο 95 του παρόντος προβλεπόμενες 
πρωτοβάθμιες επιτροπές επίλυσης οικονομικών δια¬ 
φορών και 

β) Τα από τα άρθρα 119, 122 και 127Β του παρόντος 
προβλεπόμενα πρωτοβάθμια δικαιοδοτικά όργανα. 

Τα ως άνω όργανα και των δύο Ενώσεων του πα¬ 
ρόντος συγκροτούνται και συντίθενται από τα ίδια 
πρόσωπα, λογιζόμενα, κατά περίπτωση, ως ένα ενιαίο 
όργανο. Με ειδικό κανονισμό ρυθμίζονται τα θέματα της 
εσωτερικής λειτουργίας των οργάνων αυτών. 

Μέχρι εκδόσεως της προβλεπόμενης στο άρθρο 127 
παρ. 2 του ν. 2725/1999, όπως αυτό τροποποιήθηκε με 
το άρθρο 47 του ν. 3057/2002 και στη συνέχεια με το 
άρθρο 14 του ν. 3262/2004, αποφάσεως, η δαπάνη για τη 
λειτουργία και τη γραμματειακή υποστήριξη των ως άνω 
οργάνων βαρύνει την Ένωση Α' Εθνικής Κατηγορίας.» 

Αρθρο 8 

Μετά το άρθρο 101 του ν. 2725/1999 προστίθεται νέο 
άρθρο 101Α, που έχει ως εξής: 

«Αρθρο 101Α 

Σύνθεση οργάνων διοίκησης των Ενώσεων 

1. Στο Δ.Σ. της Ένωσης Α' Εθνικής Κατηγορίας μετέ¬ 
χει ως μέλος ένας (1) εκπρόσωπος από κάθε Π.Α.Ε. της 
Κατηγορίας, ο οποίος πρέπει να είναι ο Πρόεδρος ή ο 
Αντιπρόεδρος του Δ.Σ. αυτής ή κάτοχος του δέκα τοις 
εκατό (10%) τουλάχιστον των μετοχών αυτής. Μετέχει 
επίσης ως μέλος ένα μέλος του Δ.Σ. της Ε.Π.Ο.. 

2. Στο Δ.Σ. της Ένωσης Β' και Γ' Εθνικής Κατηγορίας 
μετέχει ως μέλος ένας (1) εκπρόσωπος από κάθε Π.ΑΈ. 
της Β' Εθνικής Κατηγορίας, ο οποίος πρέπει να είναι ο 
Πρόεδρος ή ο Αντιπρόεδρος του Δ.Σ. αυτής ή κάτοχος 
του δέκα τοις εκατό (10%) τουλάχιστον των μετοχών 
αυτής. Μετέχουν επίσης τέσσερα (4) μέλη προερχόμενα 
από τη Γ' Εθνική Κατηγορία και υποδεικνυόμενα από 
αυτήν, τα οποία είναι είτε Πρόεδροι ή Αντιπρόεδροι ή 
κάτοχοι ομοίως του δέκα τοις εκατό (10%) τουλάχιστον 
των μετοχών Π.ΑΈ. ΓΈθνικής Κατηγορίας είτε Πρόεδροι 
ή Αντιπρόεδροι των μετεχόντων στην Κατηγορία Τ.Α.Π. 
ή ερασιτεχνικών σωματείων. Μετέχει επίσης και ένα 
μέλος του Δ.Σ. της Ε.Π.Ο.. 

3. α) Στη Γενική Συνέλευση της Ένωσης Α' Εθνικής 
Κατηγορίας, καθώς και σε αυτή των Π.Α.Ε. Β' Εθνικής 
Κατηγορίας, κάθε Π.ΑΈ. - μέλος αυτών μετέχει με έναν 
εκπρόσωπό της, ο οποίος πρέπει να είναι ο Πρόεδρος ή 
Αντιπρόεδρος του Δ.Σ. αυτής ή κάτοχος του δέκα τοις 
εκατό (10%) τουλάχιστον των μετοχών της. 

β) Στη Γενική Συνέλευση της Γ' Εθνικής Κατηγορίας 
κάθε Π.Α.Ε. - μέλος αυτής μετέχει με έναν εκπρόσωπό 
της, ο οποίος πρέπει να είναι ο Πρόεδρος ή Αντιπρόε¬ 
δρος αυτής ή κάτοχος του δέκα τοις εκατό (10%) του¬ 
λάχιστον των μετοχών αυτής και κάθε Τ.Α.Π. ή ερασι¬ 
τεχνικό σωματείο με τον Πρόεδρο ή τον Αντιπρόεδρο 
αυτού. 

γ) Στη Γενική Συνέλευση της Ένωσης Β' και Γ' Εθνι¬ 
κής Κατηγορίας, μετέχουν οι εκπρόσωποι των Π.ΑΈ. 
Β' Εθνικής Κατηγορίας, καθώς και τέσσερα (4) μέλη 
προερχόμενα από τη Γ' Εθνική Κατηγορία κατ’ ανάλογη 
εφαρμογή της παραγράφου 2 του παρόντος.» 

Αρθρο 9 

Μετά το άρθρο 101Α του ν. 2725/1999, προστίθεται νέο 
άρθρο 101Β, που έχει ως εξής: 

«Αρθρο 101Β 

Εσωτερικός έλεγχος των οργάνων 
διοίκησης των Ενώσεων 

1. Ο Πρόεδρος και τα λοιπά μέλη του Δ.Σ., καθώς και 
τα μέλη των λοιπών μόνιμων οργάνων και επιτροπών 
των Ενώσεων του παρόντος, εξαιρουμένων των δικαι- 
οδοτικών-πειθαρχικών οργάνων αυτών, υπόκεινται στο 
διοικητικό-διαχειριστικό έλεγχο της Γ ενικής Συνέλευσης 
της οικείας Ένωσης κατόπιν γραπτών αναφορών, ερω¬ 
τήσεων, μομφών ή παραπόνων των μελών της, σύμφωνα 
με τις διαδικασίες που ορίζονται στο Καταστατικό και 
τους Κανονισμούς της. 

2. Τα μέλη της κάθε Ένωσης έχουν το δικαίωμα να 
προκαλούν έκτακτο διαχειριστικό έλεγχο αυτής από 
ορκωτό ελεγκτή της επιλογής τους και με έξοδά τους. 
Νέος έκτακτος έλεγχος δεν είναι δυνατός, πριν από την 


πάροδο δώδεκα (12) μηνών από τον προηγούμενο, που 
ασκήθηκε από το ίδιο ή άλλο μέλος. Τα πορίσματα του 
ελέγχου κοινοποιούνται υποχρεωτικά σε όλα τα μέλη 
της'Ενωσης, στα μέλη των Γ ενικών Συνελεύσεων και των 
Δ.Σ. και στην Επιτροπή Επαγγελματικού Αθλητισμού.» 

ΚΕΦΑΛΑΙΟ ΤΕΤΑΡΤΟ 

ΣΥΣΤΑΣΗ ΥΠΗΡΕΣΙΩΝ 

Αρθρο 10 

Μετά το άρθρο 101Β του ν. 2725/1999 προστίθεται νέο 
άρθρο 101Γ, που έχει ως εξής: 

«Αρθρο 101Γ 

Σύσταση ειδικών επιτελικών μονάδων 

1. Για την ενίσχυση του επιτελικού έργου των Ενώσεων 
του παρόντος στη στρατηγική σχεδίαση, χάραξη, παρα¬ 
κολούθηση και αξιολόγηση της αθλητικής και οικονομι¬ 
κής πολιτικής στον τομέα ευθύνης τους, συνιστώνται, 
με απόφαση του αρμόδιου, κατά το καταστατικό τους, 
οργάνου, σε κάθε Ένωση ειδικές επιτελικές μονάδες, 
σε επίπεδο τουλάχιστον Γ ραφείου. 

2. Οι ειδικότερες αρμοδιότητες των ως άνω μονάδων 
καθορίζονται με τον ειδικό κανονισμό του άρθρου 101 
παράγραφος 3 του παρόντος.» 

ΚΕΦΑΛΑΙΟ ΠΕΜΠΤΟ 
ΚΑΝΟΝΙΣΜΟΙ ΤΩΝ ΕΝΩΣΕΩΝ 

Αρθρο 11 

Μετά το άρθρο 101Γ του ν. 2725/1999 προστίθεται νέο 
άρθρο 101Δ, που έχει ως εξής: 

«Αρθρο 101Δ 

Διαδικασία έκδοσης -Έναρξη ισχύος Κανονισμών 

1. Με γενικούς ή ειδικούς κανονισμούς, που καταρτί¬ 
ζονται, εγκρίνονται και τίθενται σε ισχύ, κατά τη δια¬ 
δικασία του άρθρου 98 παράγραφος 2 του παρόντος, 
ρυθμίζονται η εν γένει οργάνωση και λειτουργία της 
διοίκησης και διαχείρισης του επαγγελματικού ποδο¬ 
σφαίρου, οι σχέσεις που διέπουν τα μέλη των Ενώσε¬ 
ων, οι κανόνες που ισχύουν για τους επαγγελματίες 
ποδοσφαιριστές, η οργάνωση, εποπτεία και διεξαγωγή 
των επισήμων ή φιλικών αγώνων του επαγγελματικού 
ποδοσφαίρου, η λήψη ειδικότερων μέτρων (προληπτι¬ 
κών και κατασταλτικών) για την αντιμετώπιση της βίας 
στους αγωνιστικούς χώρους, καθώς και της χρήσης 
απαγορευμένων ουσιών και κάθε άλλο συναφές θέμα ή 
λεπτομέρεια, τηρουμένων των νόμων του Κράτους, των 
καταστατικών και των κανονισμών της Ε.Π.Ο. και των 
αντίστοιχων διεθνών αθλητικών ομοσπονδιών. 

2. Οι κανονισμοί, που έχουν ως αντικείμενο θέματα 
κοινού ενδιαφέροντος για τις Ενώσεις καταρτίζονται 
με αποφάσεις των Δ.Σ. των Ενώσεων και εγκρίνονται 
μετά από συμπίπτουσες αποφάσεις των Γ ενικών Συνε¬ 
λεύσεων αυτών, οι οποίες συγκαλούνται κεχωρισμένως, 
με αποφάσεις των ως άνω Συμβουλίων. 

Κατά τα λοιπά εφαρμόζεται η διαδικασία του άρθρου 
98 παράγραφος 2. 

3. Δεν επιτρέπονται οι τροποποιήσεις των κανονισμών 
διάρθρωσης, οργάνωσης και διεξαγωγής των πρωτα¬ 
θλημάτων, καθώς και των προκηρύξεων αυτών κατά το 
χρονικό διάστημα διεξαγωγής των αγώνων πρωταθλη¬ 
μάτων, τυχόν δε γινόμενες ισχύουν από την επόμενη 
αγωνιστική περίοδο. Ειδικά οι κανονισμοί διάρθρωσης 

των πρωταθλημάτων εφαρμόζονται από τη μεθεπόμενη 
αγωνιστική περίοδο.» 

ΚΕΦΑΛΑΙΟ ΕΚΤΟ 

ΡΥΘΜΙΣΗ ΟΙΚΟΝΟΜΙΚΩΝ ΘΕΜΑΤΩΝ 
Αρθρο 12 

Οικονομικά θέματα 

1. Οι περιπτώσεις α' και β' της παραγράφου 1 του 
άρθρου 102 του ν. 2725/1999, όπως αυτό τροποποιήθηκε 
με το άρθρο 36 του ν. 3057/2002, αντικαθίστανται ως 
εξής: ^ 

«α) ένα τοις εκατό (1%) στην Ε.Π.Ο., 
β) ένα τοις εκατό (1%) στην'Ενωση Α' Εθνικής Κατη¬ 
γορίας και ενάμισι τοις εκατό (1,5%) στην'Ενωση Β' και 
Γ' Εθνικής Κατηγορίας για την κάλυψη λειτουργικών 
αναγκών.» 

2. Η Ένωση Α' Εθνικής Κατηγορίας αναλαμβάνει αυ¬ 
τοδικαίως και χωρίς άλλη διατύπωση όλες τις νόμιμες 
ενοχικές υποχρεώσεις της Ε.Π.Α.Ε., που δημιουργήθηκαν 
από τη δραστηριότητα αυτής προς το Δημόσιο, την 
Ε.Π.Ο. και προς τους δημόσιους ασφαλιστικούς οργα¬ 
νισμούς. Η Ένωση Β'και ΓΈθνικής Κατηγορίας αναλαμ¬ 
βάνει αντίστοιχα τα υπόλοιπα χρέη της Ε.Π.Α.Ε.. 

Οι απαιτήσεις της Ε.Π.Α.Ε., όπως αυτές υφίστανται 
έως τη δημοσίευση του παρόντος, εισπράττονται από 
την Ένωση Β'και ΓΈθνικής Κατηγορίας. 

3. Για τη διαπίστωση των χρεών της Ε.Π.Α.Ε. που προ¬ 
κύπτουν από υποχρεώσεις έναντι άλλων νομικών προ¬ 
σώπων, δημοσίου ή ιδιωτικού δικαίου και οποιουδήποτε 
τρίτου, ειδική επιτροπή, συγκροτούμενη, με απόφαση του 
Υπουργού Πολιτισμού, από εκπροσώπους των ενώσεων 
του παρόντος και της Γ ενικής Γ ραμματείας Αθλητισμού, 
και στην οποία μετέχουν δύο (2) ορκωτοί ελεγκτές, κα- 
λεί, μέσα σε προθεσμία ενός (1) μηνός, τους πιστωτές 
της Ε.Π.Α.Ε., με πρόσκληση, που δημοσιεύεται σε δύο 
(2) ημερήσιες εφημερίδες, όπως υποβάλλουν μέσα σε 
δεκαπέντε (15) ημέρες από την τελευταία δημοσίευση, 
τα δικαιόγραφά τους με σημείωση των αξιουμένων από 
αυτούς ποσών. Με τη λήξη της ανωτέρω προθεσμίας 
η ως άνω ειδική Επιτροπή καλεί τα Δ.Σ. των ενώσεων 
του παρόντος για να εκφράσουν τις απόψεις τους επί 
των δηλώσεων των πιστωτών. Κατά την εφαρμογή της 
παρούσας διάταξης οι διοικήσεις των ενώσεων του πα¬ 
ρόντος μπορούν να προέρχονται σε συμβιβασμό με τους 
ανωτέρω πιστωτές. 

4. Οι οφειλές της'Ενωσης Α' Εθνικής Κατηγορίας προς 
το Δημόσιο, που έχουν βεβαιωθεί κατά τις διατάξεις 
του Κ.Ε.Δ.Ε. στις Δημόσιες Οικονομικές Υπηρεσίες 
(Δ.Ο.Υ.) μέχρι τη δημοσίευση του παρόντος, μπορούν 
να καταβληθούν, από την οικεία Ένωση, σε εξήντα (60) 
ισόποσες μηνιαίες δόσεις, μαζί με το είκοσι τοις εκατό 
(20%) των προσαυξήσεων εκπρόθεσμης καταβολής, που 
αναλογούν σε αυτές. Με κοινή απόφαση των Υπουργών 
Οικονομίας και Οικονομικών και Πολιτισμού, που δημο¬ 
σιεύεται στην Εφημερίδα της Κυβερνήσεως, ρυθμίζο¬ 
νται οι αναγκαίες λεπτομέρειες για την εφαρμογή της 
παραγράφου αυτής. 

5. Τα λαμβανόμενα ποσοστά από τις αμοιβές της 
παραγράφου 8 του άρθρου 84 του ν. 2725/1999, κα¬ 
θορίζονται για μεν την Ένωση Α' Εθνικής Κατηγορίας, 
σε δύο τοις εκατό (2%), λαμβανόμενο από τις αμοιβές 
των Π.Α.Ε. Α' Εθνικής Κατηγορίας, για δε την'Ενωση Β' 
και Γ' Εθνικής Κατηγορίας, σε δέκα τοις εκατό (10%), 


λαμβανόμενο από τις αμοιβές των μελών της Β' και Γ' 
Εθνικής Κατηγορίας. 

6. ΗΈνωση Α' Εθνικής Κατηγορίας παρέχει, κατά ρητή 
πρόβλεψη του καταστατικού της, οικονομικές ενισχύσεις 
στα μέλη της, καθώς και στους συλλόγους της Β' και 
Γ' Εθνικής Κατηγορίας, για την κάλυψη λειτουργικών 
αναγκών τους είτε απευθείας σε αυτούς είτε μέσω της 
Ένωσης Β' και Γ' Εθνικής Κατηγορίας ισομερώς. Οι ενι¬ 
σχύσεις αυτές εκπίπτουν από τα ακαθάριστα έσοδα της 
Ένωσης Α' Εθνικής Κατηγορίας. 

ΚΕΦΑΛΑΙΟ ΕΒΔΟΜΟ 
ΕΠΑΓΓΕΛΜΑΤΙΚΟ ΠΟΔΟΣΦΑΙΡΟ 
Άρθρο 13 

Το άρθρο 108 του ν. 2725/1999 αντικαθίσταται ως 
εξής: 

«Άρθρο 108 

Έννοια όρων - Πεδίο εφαρμογής 

1. Επαγγελματικό ποδόσφαιρο είναι το διεξαγόμενο 
με ομάδες ποδοσφαιρικών ανωνύμων εταιρειών (Π.Α.Ε.) 
και διέπεται από τις διατάξεις του παρόντος και των 
σε εκτέλεση αυτού εκδιδομένων κανονιστικών πράξε¬ 
ων. Στο επαγγελματικό ποδόσφαιρο εντάσσεται και το 
πρωτάθλημα της Γ' Εθνικής Κατηγορίας, στο οποίο επι¬ 
τρέπεται, κατά ρητή πρόβλεψη των οικείων κανονισμών, 
να συμμετέχουν ομάδες Π.Α.Ε. ή Τμημάτων Αμειβομένων 
Ποδοσφαιριστών (Τ.Α.Π.) αθλητικών σωματείων ή Τμημά¬ 
των Ερασιτεχνών Αθλητών αθλητικών σωματείων. 

2. Οι Π.Α.Ε. είναι αθλητικές ανώνυμες εταιρείες, κατά 
την έννοια των διατάξεων του παρόντος. 

3. Οι ποδοσφαιριστές, που αγωνίζονται στα πρωτα¬ 
θλήματα του επαγγελματικού ποδοσφαίρου (Α', Β' και 
Γ' Εθνικής Κατηγορίας) διακρίνονται σε επαγγελμα- 
τίες, αμειβόμενους και ερασιτέχνες, κατά την ακόλουθη 
έννοια: 

α) Επαγγελματίας ποδοσφαιριστής είναι εκείνος, που 
συνδέεται με συμβόλαιο παροχής αθλητικών υπηρεσιών 
με Π.Α.Ε., που αγωνίζεται στα πρωταθλήματα της Α', Β' 
ή Γ' Εθνικής Κατηγορίας. 

β) Αμειβόμενος ποδοσφαιριστής είναι εκείνος, που 
συνδέεται με συμβόλαιο παροχής αθλητικών υπηρεσιών 
με Τμήμα Αμειβομένων Ποδοσφαιριστών (Τ.Α.Π.) αθλη¬ 
τικού σωματείου, που αγωνίζεται στο πρωτάθλημα της 
Γ' Εθνικής Κατηγορίας. 

γ) Ερασιτέχνης ποδοσφαιριστής, είναι εκείνος, που 
ανήκει στο Τμήμα Ερασιτεχνών Αθλητών αθλητικού 
σωματείου, που αγωνίζεται στο πρωτάθλημα της Γ' 
Εθνικής Κατηγορίας, χωρίς να συνδέεται με συμβόλαιο 
παροχής υπηρεσιών. Η αγωνιστική αθλητική δραστη¬ 
ριότητα των ποδοσφαιριστών της κατηγορίας αυτής 
σε καμιά περίπτωση δεν αποτελεί άσκηση επαγγελμα¬ 
τικής αθλητικής δραστηριότητας, οι δε οικονομικές ή 
άλλες παροχές, που δίνονται από τα αθλητικά σωματεία 
στα οποία ανήκουν ή τις επαγγελματικές ενώσεις ή 
τις ομοσπονδίες, ως ενίσχυση για την υποστήριξη της 
αθλητικής τους δραστηριότητας, μέσα στο πλαίσιο των 
οικείων για τη φίλαθλη ιδιότητα διατάξεων, δεν απο¬ 
τελούν οικονομικά ανταλλάγματα κατά την έννοια των 
διατάξεων του παρόντος, για την υπογραφή συμβολαίου 
παροχής υπηρεσιών με αμοιβή. 

4. Στα πρωταθλήματα του επαγγελματικού ποδοσφαί¬ 
ρου της Α' και Β' Εθνικής Κατηγορίας συμμετέχουν, 

μόνον, ομάδες ποδοσφαιρικών ανωνύμων εταιρειών, στο 
δε πρωτάθλημα της Γ' Εθνικής Κατηγορίας μπορούν να 
συμμετέχουν ομάδες ποδοσφαιρικών ανωνύμων εταιρει¬ 
ών ή τμήματος αμειβομένων ποδοσφαιριστών αθλητικού 
σωματείου ή τμήματος ερασιτεχνών ποδοσφαιριστών 
αθλητικού σωματείου, κατά τα οριζόμενα στο άρθρο 
110 του παρόντος.» 

Άρθρο 14 

Τα τρία πρώτα εδάφια της παραγράφου 1 του άρθρου 
110 του ν. 2725/1999, όπως αυτή τροποποιήθηκε με την 
παράγραφο 2 του άρθρου 37 του ν. 3259/2004 και την 
παράγραφο 5α του άρθρου 2 του ν. 3372/2005 (ΦΕΚ 187 
Α'), αντικαθίστανται ως εξής: 

«1. Από την αγωνιστική περίοδο 2006-2007 και εφε¬ 
ξής τα ερασιτεχνικά αθλητικά σωματεία των οποίων 
οι ποδοσφαιρικές ομάδες ανέρχονται, κατά τους οικεί¬ 
ους κανονισμούς, στο πρωτάθλημα του επαγγελματικού 
ποδοσφαίρου της Γ' Εθνικής Κατηγορίας, μπορούν να 
αγωνίζονται στο πρωτάθλημα αυτό, κατ’ επιλογή τους 
είτε με τη μορφή του ερασιτεχνικού αθλητικού σωμα¬ 
τείου (Τμήμα Ερασιτεχνών Ποδοσφαιριστών) είτε του 
Τμήματος Αμειβομένων Ποδοσφαιριστών (Τ.Α.Π.) αυτού 
είτε της ποδοσφαιρικής ανώνυμης Εταιρείας (Π.Α.Ε.).» 

Αρθρο 15 

Το άρθρο 112 του ν. 2725/1999, όπως αυτό τροποποιήθηκε 
με το άρθρο 37 παρ. 3 του ν. 3259/2004, αντικαθίσταται 
ως εξής: 

«Αρθρο 112 

Πρωταθλήματα του επαγγελματικού ποδοσφαίρου 

1. Τα κατ’ έτος διεξαγόμενα πρωταθλήματα του επαγ¬ 
γελματικού ποδοσφαίρου είναι: 

α) Το πρωτάθλημα της Α' Εθνικής Κατηγορίας. 

β) Το πρωτάθλημα της Β' Εθνικής Κατηγορίας. 

γ) Το πρωτάθλημα της Γ' Εθνικής Κατηγορίας. 

2. Τα πρωταθλήματα της προηγούμενης παραγράφου 
αναδιαρθρώνονται με Κανονισμούς και τη διαδικασία 
του άρθρου 101Δ.» 

Αρθρο 16 

Μετά το άρθρο 112 του ν. 2725/1999 προστίθεται νέο 
άρθρο 112Α, που έχει ως εξής: 

«Αρθρο 112Α 

Κριτήρια αξιολόγησης ερασιτεχνικών ομάδων 
ως υποψηφίων επαγγελματικών 

1. Από την αγωνιστική περίοδο 2008-2009, με τη λήξη 
του ετήσιου πρωταθλήματος της Γ' Εθνικής Κατηγορίας, 
όλες οι θέσεις των υποβιβαζομένων σε κατηγορία του 
ερασιτεχνικού ποδοσφαίρου ομάδων της Γ' Εθνικής 
Κατηγορίας, όπως αυτές προσδιορίζονται από την οι¬ 
κεία προκήρυξη, καταλαμβάνονται από τις ανερχόμενες 
με βάση τη βαθμολογία των οικείων πρωταθλημάτων 
ομάδες του ερασιτεχνικού ποδοσφαίρου, εφόσον αυτές, 
πέραν της βαθμολογικής τους κατάταξης, πληρούν και 
τα κριτήρια της επόμενης παραγράφου, άλλως καλείται 
η αμέσως επόμενη βαθμολογικά ομάδα, η οποία πληροί 
τα κριτήρια της επόμενης παραγράφου. 

2. Οι υποψήφιες ομάδες κρίνονται από τη Γ ενική Συνέ¬ 
λευση της'Ενωσης, ύστερα από εισήγηση του Δ.Σ. αυτής, 
με βάση τα κριτήρια, που τίθενται από την Ένωση σε 
ειδικό Κανονισμό του άρθρου 101Δ και στην οικεία προ¬ 
κήρυξη. Κριτήρια που λαμβάνονται υπόψη είναι ιδίως: 


α) η οικονομική κατάσταση και η βιωσιμότητα, 

β) η αγωνιστική κατάσταση, 

γ) ο μέσος όρος των εισιτηρίων της τελευταίας τρι¬ 
ετίας, 

δ) ο πληθυσμός της πόλης όπου η έδρα της ομά¬ 
δας, 

ε) οι γηπεδικές εγκαταστάσεις (χωρητικότητα σταδίου, 
κατάσταση γηπεδικού χώρου, υλικοτεχνική υποδομή). 

3. Με τον ειδικό Κανονισμό της προηγούμενης παρα¬ 
γράφου εισάγεται σύστημα βαθμολόγησης των κριτη¬ 
ρίων, με βάση το οποίο καταρτίζεται ο τελικός πίνακας 
αξιολόγησης των υποψηφίων ομάδων.» 

ΚΕΦΑΛΑΙΟ ΟΓΔΟΟ 
ΕΠΑΓΓΕΛΜΑΤΙΚΗ ΚΑΛΑΘΟΣΦΑΙΡΙΣΗ 
Άρθρο 17 

1. Οι παράγραφοι 1 και 2 του άρθρου 115 του ν. 2725/ 
1999, όπως αντικαταστάθηκαν, η μεν παράγραφος 1 με 
τα άρθρα 38 παρ. 4 του ν. 3057/2002 και 37 παρ. 5 του 
ν. 3259/2004, η δε παράγραφος 2 με το άρθρο 20 παρ.7 
του ν. 2947/2001 (ΦΕΚ 228 Α') και 37 παρ. 5 του ν. 3259/ 
2004, αντικαθίστανται ως εξής: 

«1. Από την αγωνιστική περίοδο 2006 - 2007 και εφε¬ 
ξής το πρωτάθλημα της Α2 Εθνικής Κατηγορίας κα¬ 
λαθοσφαίρισης διοργανώνεται και διεξάγεται από την 
Ε.Ο.Κ.. Από την ίδια αγωνιστική περίοδο και εφεξής τα 
ερασιτεχνικά αθλητικά σωματεία, των οποίων οι ομά¬ 
δες καλαθοσφαίρισης ανέρχονται, κατά τους οικείους 
κανονισμούς, στο πρωτάθλημα καλαθοσφαίρισης της 
Α2 Εθνικής Κατηγορίας, μπορούν να αγωνίζονται στο 
πρωτάθλημα αυτό, κατ’ επιλογή τους είτε με τη μορ¬ 
φή του ερασιτεχνικού αθλητικού σωματείου (Τμήμα 
Ερασιτεχνών Καλαθοσφαιριστών) είτε του Τμήματος 
Αμειβομένων Καλαθοσφαιριστών (Τ.Α.Κ.) αυτού είτε της 
Καλαθοσφαιρικής Ανώνυμης Εταιρίας (Κ.Α.Ε.). 

2. Οι διατάξεις της παραγράφου 3 του άρθρου 108 του 
παρόντος εφαρμόζονται, ανάλογα, και για τους καλαθο¬ 
σφαιριστές των νομικών προσώπων της προηγούμενης 
παραγράφου.» 

2. Για τις αγωνιστικές περιόδους 2006-2007 και 2007- 
2008 σε κάθε Τ.Α.Κ. και ερασιτεχνικό σωματείο που 
δικαιούται συμμετοχής στο πρωτάθλημα καλαθοσφαί¬ 
ρισης της Α2 Εθνικής Κατηγορίας παρέχεται από τη 
Γενική Γραμματεία Αθλητισμού (Γ.Γ.Α.) ετήσια τακτική 
επιχορήγηση ποσού εκατό χιλιάδων (100.000) ευρώ. 

3. Τα κριτήρια που αναφέρονται στην παράγραφο 
4 του άρθρου 99 του ν. 2725/1999, όπως αυτό αντικα¬ 
θίσταται με το άρθρο 5 του παρόντος εφαρμόζονται 
ανάλογα και για τις ομάδες που εγγράφονται ως μέλη 
στον Ελληνικό Σύνδεσμο Ανωνύμων Καλαθοσφαιρικών 
Εταιρειών (Ε.Σ.Α.Κ.Ε.) με τον κανονισμό της παραγράφου 
4 του άρθρου 105 του ν. 2725/1999. 

4. Γ ια τις Καλαθοσφαιρικές Ανώνυμες Εταιρίες (Κ.Α.Ε.) 
που δικαιούνται συμμετοχής στο πρωτάθλημα της Α1 
Εθνικής Κατηγορίας Καλαθοσφαίρισης η προθεσμία 
κατάθεσης των σχετικών δικαιολογητικών του πρώ¬ 
του εδαφίου της παραγράφου 1 του άρθρου 78 του ν. 
2725/1999, όπως αυτό τροποποιήθηκε με την παράγρα¬ 
φο 1 του άρθρου 25 του ν. 3057/2002 και με το άρθρο 
16 του ν. 3262/2004, ορίζεται σε σαράντα πέντε (45) 
ημέρες πριν από την έναρξη της αγωνιστικής περιό¬ 
δου. Το πιστοποιητικό της Επιτροπής Επαγγελματικού 
Αθλητισμού της παραγράφου 3 του άρθρου 77Α του ν. 




ΕΦΗΜΕΡΙΣ ΤΗΣ ΚΥΒΕΡΝΗΣΕΩΣ (ΤΕΥΧΟΣ ΠΡΩΤΟ) 


1625 


2725/1999, όπως αυτό προστέθηκε με το άρθρο 24 του 
ν. 3057/2002, εκδίδεται το αργότερο εντός δεκαπέντε 
(15) ημερών από την υποβολή των σχετικών δικαιολο- 
γητικών. 

ΚΕΦΑΛΑΙΟ ΕΝΑΤΟ 
ΕΠΑΓΓΕΛΜΑΤΙΚΗ ΠΕΤΟΣΦΑΙΡΙΣΗ 

Άρθρο 18 

Μετά το άρθρο 107 του ν. 2725/1999 προστίθεται άρ¬ 
θρο 107Α, που έχει ως εξής: 

«Αρθρο 107Α 

Ένωση Σωματείων Αμειβομένων Πετοσφαιριστών 

1. Συνιστάται επαγγελματική ένωση των τμημάτων 
αμειβομένων πετοσφαιριστών των αθλητικών σωματεί¬ 
ων, που, κατά τους οικείους κανονισμούς συμμετέχουν 
στο εθνικό πρωτάθλημα Α1 Εθνικής Κατηγορίας Πετο- 
σφαίρισης, με την επωνυμία «Ενωση Σωματείων Αμειβο- 
μένων Πετοσφαιριστών» και διακριτικό τίτλο «Ε.Σ.Α.Π.» 
και έδρα την Αθήνα, η οποία λειτουργεί, κατά ρητή 
πρόβλεψη του καταστατικού αυτής, με τη μορφή είτε 
του σωματείου, κατά το άρθρο 78 επόμενα του Αστι¬ 
κού Κώδικα είτε του αστικού συνεταιρισμού, κατά τις 
διατάξεις του ν. 1667/1986, διεπόμενο από τις διατάξεις 
του παρόντος και των σε εκτέλεση αυτού εκδιδομέ- 
νων κανονιστικών πράξεων και συμπληρωματικά από 
τις διατάξεις του Αστικού Κώδικα ή του ν. 1667/1986, 
κατά περίπτωση. Όπου στις διατάξεις του παρόντος 
αναφέρεται η φράση «Ολομέλεια Τμημάτων Αμειβο- 
μένων Αθλητών» νοείται, προκειμένου περί τμημάτων 
αμειβομένων αθλητών της Α1 Εθνικής Κατηγορίας Πε- 
τοσφαίρισης, η «Ε.Σ.Α.Π.». 

2. Η Ε.Σ.Α.Π. απολαύει διοικητικής και οικονομικής 
αυτοτέλειας ως προς την εσωτερική της οργάνωση 
και λειτουργία σε σχέση με την Ελληνική Ομοσπονδία 
Πετοσφαίρισης (Ε.Ο.ΠΕ.), της οποίας αποτελεί τακτικό 
μέλος. 

3. Τα κάθε είδους οργανωτικά και λειτουργικά θέματα 
της Ε.Σ.Α.Π. ρυθμίζονται με το καταστατικό αυτής και 
των σε εκτέλεση αυτού εκδιδομένων κανονισμών. Το 
καταστατικό και οι κανονισμοί καταρτίζονται, εγκρί- 
νονται και τίθενται σε ισχύ, σύμφωνα με τις διατάξεις 
του παρόντος και των σε εκτέλεση αυτού εκδιδομένων 
κανονιστικών πράξεων και συμπληρωματικά με τις δια¬ 
τάξεις περί σωματείων ή αστικών συνεταιρισμών, κατά 
περίπτωση. 

4. Οι διατάξεις των άρθρων 98, 99,101,101Α, 101Β, 101Γ 
και 101Δ, εκτός αυτών των άρθρων 101 παράγραφος 4 
και 101Α παράγραφοι 1 και 2, εφαρμόζονται και επί της 
Ε.Σ.Α.Π. ανάλογα. 

5. Η Ε.Σ.Α.Π. μπορεί να επιχορηγείται από τη Γενική 
Γραμματεία Αθλητισμού για την αντιμετώπιση λειτουρ¬ 
γικών αναγκών αυτής. 

6. Για τις αγωνιστικές περιόδους 2006-2007 και 2007- 
2008 σε κάθε Τ.Α.Π. που δικαιούται συμμετοχής στο 
πρωτάθλημα πετοσφαίρισης της Α1 Εθνικής Κατηγορίας 
παρέχεται από τη Γ.Γ.Α. ετήσια τακτική επιχορήγηση 
ποσού εκατό χιλιάδων (100.000) ευρώ. 

Η επιχορήγηση αυτή προσαυξάνεται σε ποσοστό πε- 
ντήντα τοις εκατό (50%) στην περίπτωση που το Τ.Α.Π. 
μετάσχει στην ημιτελική φάση επίσημης ευρωπαϊκής 
διοργάνωσης και διπλασιάζεται στην περίπτωση που 
το Τ.Α.Π. μετάσχει στην τελική φάση της. Η διάταξη 


του δεύτερου εδαφίου της παραγράφου 2 του άρθρου 
102 του ν. 2725/1999, όπως αυτή τροποποιήθηκε με το 
άρθρο 36 του ν. 3057/2002, εφαρμόζεται ανάλογα και 
στην προκειμένη περίπτωση.» 

Αρθρο 19 

Μετά το άρθρο 107Α του ν. 2725/1999 προστίθεται 
άρθρο 107Β, που έχει ως εξής: 

«Αρθρο 107Β 

Θέματα αφορώντα την Α2 Εθνική 
Κατηγορία Πετοσφαίρισης 

1. Από την αγωνιστική περίοδο 2006-2007 και εφεξής 
το πρωτάθλημα της Α2 Εθνικής Κατηγορίας πετοσφαί¬ 
ρισης διοργανώνεται και διεξάγεται από την Ε.Ο.ΠΕ.. 
Από την ίδια αγωνιστική περίοδο και εφεξής τα ερα¬ 
σιτεχνικά αθλητικά σωματεία, των οποίων οι ομάδες 
πετοσφαίρισης ανέρχονται, κατά τους οικείους κανονι¬ 
σμούς, στο πρωτάθλημα πετοσφαίρισης της Α2 Εθνικής 
Κατηγορίας, μπορούν να αγωνίζονται στο πρωτάθλημα 
αυτό, κατ’ επιλογή τους είτε με τη μορφή του ερα¬ 
σιτεχνικού αθλητικού σωματείου (Τμήμα Ερασιτεχνών 
Πετοσφαιριστών) είτε του Τμήματος Αμειβομένων Πε- 
τοσφαιριστών αυτού. 

2. Οι διατάξεις της παραγράφου 3 περιπτώσεις β' και 
γ' του άρθρου 108 του παρόντος εφαρμόζονται ανάλογα 
και για τους πετοσφαιριστές των νομικών προσώπων 
της προηγούμενης παραγράφου. 

3. Για τις αγωνιστικές περιόδους 2006-2007 και 2007- 
2008 σε κάθε Τ.Α.Π. και ερασιτεχνικό σωματείο που 
δικαιούται συμμετοχής στο πρωτάθλημα πετοσφαίρισης 
της Α2 Εθνικής Κατηγορίας παρέχεται από τη Γ.Γ.Α. 
ετήσια επιχορήγηση ποσού πενήντα χιλιάδων (50.000) 
ευρώ.» 

ΚΕΦΑΛΑΙΟ ΔΕΚΑΤΟ 

ΕΥΘΥΝΗ ΔΙΟΙΚΟΥΝΤΩΝ ΝΟΜΙΚΑ ΠΡΟΣΩΠΑ 
Άρθρο 20 

Μετά το άρθρο 118 του ν. 2725/1999 προστίθεται άρθρο 
118Α, που έχει ως εξής: 

«Αρθρο 118Α 

Ευθύνες διοικούντων αθλητικά νομικά πρόσωπα 

1. Τα πρόσωπα, που είναι διευθυντές, διαχειριστές ή 
διευθύνοντες σύμβουλοι και εκκαθαριστές των αθλη¬ 
τικών ανωνύμων εταιρειών (Α.Α.Ε.) ή των τμημάτων 
αμειβομένων αθλητών των αθλητικών σωματείων ή 
των συνεταιρισμών αυτών ή των αθλητικών επαγγελ¬ 
ματικών ενώσεων ή των αθλητικών ομοσπονδιών, που 
καλλιεργούν άθλημα επαγγελματικού χαρακτήρα, κατά 
το χρόνο διάλυσης ή συγχώνευσης ή διαχωρισμού τους 
σε νέα νομικά πρόσωπα, ευθύνονται προσωπικώς και 
αλληλεγγύως για την πληρωμή των φόρων, που, κατά 
τις ισχύουσες διατάξεις, οφείλονται από τα ως άνω 
αθλητικά νομικά πρόσωπα, καθώς και των φόρων, που 
παρακρατούνται, ανεξάρτητα από το χρόνο βεβαίωσής 
τους. Τα ως άνω πρόσωπα έχουν δικαίωμα αναγωγής 
κατά των προσώπων, που διετέλεσαν αντίστοιχα διευ¬ 
θυντές, διαχειριστές, διευθύνοντες σύμβουλοι και εκκα- 
θαριστές του νομικού προσώπου, ως προς τους φόρους, 
που αφορούν σε χρήσεις προγενέστερες, ανεξάρτητα 
από το χρόνο βεβαίωσής τους. 

2. Στα ως άνω νομικά πρόσωπα, που συγχωνεύονται ή 

διαχωρίζονται, ευθύνεται αλληλεγγύως, μαζί με τα πιο 
πάνω πρόσωπα, για την πληρωμή των κατά τη προηγού¬ 
μενη παράγραφο οφειλόμενων φόρων του διαλυόμενου 
ή διαχωριζομένου νομικού προσώπου και εκείνο, που το 
απερρόφησε ή το νέο νομικό πρόσωπο, που συστήθηκε, 
ανεξάρτητα από το χρόνο βεβαίωσής τους. 

3. Τα πρόσωπα της παραγράφου 1 του παρόντος άρ¬ 
θρου ευθύνονται προσωπικώς και αλληλεγγύως, για 
τους παρακρατούμενους και επιρριπτόμενους φόρους 
και κατά τη διάρκεια λειτουργίας του νομικού προσώ¬ 
που, που εκπροσωπούν ως εξής: 

α) Αν έχει γίνει παρακράτηση φόρου, όλα τα πρόσωπα, 
που είχαν μια από τις ως άνω ιδιότητες από τη λήξη της 
προθεσμίας απόδοσης του φόρου και μετά. 

β) Αν δεν έχει γίνει η παρακράτηση φόρου, όλα τα 
πρόσωπα, που είχαν μια από τις ως άνω ιδιότητες, κατά 
το χρόνο, που υπήρχε η υποχρέωση παρακράτησης 
του φόρου. 

4. Οι Πρόεδροι των Δ.Σ., διευθυντές, διαχειριστές, 
διευθύνοντες σύμβουλοι και εκκαθαριστές των Α.Α.Ε., 
Τ.Α.Α. ή σωματείων, που συμμετέχουν στα επαγγελμα¬ 
τικά πρωταθλήματα, ευθύνονται αλληλεγγύως και εις 
ολόκληρον με το αντίστοιχο νομικό πρόσωπο για τα 
χρέη που αυτό δημιουργεί κατά το χρονικό διάστημα 
της θητείας τους. 

5. Κατά των μελών των προσωρινών Διοικήσεων των 
Α.Α.Ε., Τ.Α.Α. ή σωματείων που διορίζονται από το αρ¬ 
μόδιο δικαστήριο σύμφωνα με τις διατάξεις του άρθρου 
69 του Αστικού Κώδικα, κατόπιν σχετικής αίτησης του 
οικείου αθλητικού σωματείου ή μέλους αυτού δεν μπο¬ 
ρούν να ληφθούν τα δυσμενή μέτρα που προβλέπονται 
στις διατάξεις του άρθρου 14 του ν. 2523/1997 (ΦΕΚ 179 
Α'), όπως αυτές ισχύουν, όσον αφορά τις υποχρεώσεις 
που ορίζονται από τις διατάξεις του εν λόγω άρθρου 
των Α.Α.Ε. που γεννήθηκαν από πράξεις προηγούμενων 
διοικήσεων, έστω και αν αυτά βεβαιώθηκαν ή κατέστη¬ 
σαν ληξιπρόθεσμα κατά τη διάρκεια της θητείας της 
προσωρινής διοίκησης. Τυχόν δυσμενή μέτρα που έχουν 
ληφθεί σε βάρος των ως άνω προσώπων έως τη δημο¬ 
σίευση του παρόντος αίρονται αυτοδικαίως. Πρόεδροι 
Δ.Σ., διευθυντές, διαχειριστές, διευθύνοντες σύμβουλοι 
των προσωρινών διοικήσεων ευθύνονται με την ατομική 
τους περιουσία μόνο για τα χρέη και τις υποχρεώσεις 
του νομικού προσώπου που δημιουργήθηκαν κατά τη 
διάρκεια της θητείας τους.» 

ΚΕΦΑΛΑΙΟ ΕΝΔΕΚΑΤΟ 
ΡΥΘΜΙΣΕΙΣ ΑΦΟΡΩΣΕΣ ΤΟΥΣ ΑΘΛΗΤΕΣ 

Αρθρο 21 

Το άρθρο 86 του ν. 2725/1999, όπως αυτό τροποποι¬ 
ήθηκε με το άρθρο 31 παρ.1 και 2 του ν. 3057/2002 
αντικαθίσταται ως εξής: 

«Άρθρο 86 

Αμοιβές των επαγγελματιών και 
αμειβομένων αθλητών - Όρια αυτών 

1. Οι κάθε είδους αμοιβές των επαγγελματιών και των 
αμειβομένων αθλητών (σε χρήμα ή σε είδος) καθορί¬ 
ζονται ελεύθερα με το συμβόλαιο, που υπογράφεται 
μεταξύ αυτών και της αντίστοιχης Εταιρείας ή Τ.Α.Α. 
αθλητικού σωματείου. Με το ίδιο ή όμοιο συμβόλαιο 
καθορίζονται ο τρόπος και ο χρόνος καταβολής των ως 


άνω αμοιβών, σύμφωνα με τα όσα ειδικότερα ορίζονται 
από τον κανονισμό του άρθρου 87 του παρόντος. Ειδικά 
οι τυχόν αμοιβές σε είδος αποτιμώνται σε χρήμα, το 
ποσόν του οποίου αναγράφεται στο συμβόλαιο. 

2. Το ετήσιο συνολικό ύψος των κάθε είδους αμοι¬ 
βών του συνόλου των επαγγελματιών ή αμειβομένων 
αθλητών της κάθε Εταιρείας ή Τ.Α.Α. καθορίζεται από 
την εταιρία ή το Τ.Α.Α. και δεν επιτρέπεται να υπερ¬ 
βαίνει το εδομήντα τοις εκατό (70%) των εσόδων του 
προϋπολογισμού της Εταιρείας ή του Τ.Α.Α.. Στο ως 
άνω συνολικό ύψος των αμοιβών δεν υπολογίζονται οι 
τυχόν δαπάνες, που καταβάλλονται στο σύλλογο από 
τον οποίο προέρχεται ο αθλητής. 

3. Στον ετήσιο προϋπολογισμό της κάθε Εταιρείας ή 
Τ.Α.Α. αναγράφεται υπό ίδιο κωδικό αριθμό το ακριβές 
χρηματικό ποσό, που προκύπτει από την εφαρμογή της 
προηγούμενης παραγράφου. 

4. Εταιρεία ή Τ.Α.Α., που υπερβαίνει το ύψος του χρη¬ 
ματικού ποσού της προηγούμενης παραγράφου υπο- 
χρεούται να καταβάλει στην επαγγελματική ένωση, που 
ανήκει, πρόστιμο που ορίζεται κατά τη διαδικασία της 
παραγράφου 7. 

5. Κατ’ εξαίρεση εταιρείες των οποίων οι ομάδες συμ¬ 
μετέχουν στις ευρωπαϊκές διοργανώσεις μπορούν να 
υπερβούν το όριο της παραγράφου 2 του παρόντος 
άρθρου και μέχρι το ποσοστό ενενήντα τοις εκατό 
(90%) των εσόδων του προϋπολογισμού, για το έτος 
συμμετοχής τους στις ως άνω διοργανώσεις. Στην περί¬ 
πτωση διατήρησης της υπέρβασης σε επόμενα έτη, που 
δεν συμμετέχει η ομάδα στις ευρωπαϊκές διοργανώσεις 
υποχρεούνται να καταβάλλουν στην Ένωση πρόστιμο 
που ορίζεται κατά τη διαδικασία της παραγράφου 7 
για κάθε έτος. 

6. Απαγορεύεται στις εταιρείες ή στα Τ.Α.Α. των αθλητι¬ 
κών σωματείων, καθώς και στους μετόχους ή τα μέλη αυ¬ 
τών ή σε κάθε τρίτο η καταβολή στους αθλητές έκτακτων 
παροχών (σε χρήμα ή σε είδος) πλέον των, κατά το παρόν 
άρθρο, ρητά, καθοριζομένων στο συμβόλαιο του αθλητή. 
Τα χρηματικά ποσά που συμφωνούνται μεταξύ σωματείου 
που διατηρεί Τ.Α.Α. ή Α.Α.Ε. και αθλητή, υπέρ του τελευταί¬ 
ου, κατά την υπογραφή του συμβολαίου καταβάλλονται, 
εφόσον δεν υπάρχει ευνοϊκότερη για τον αθλητή ρύθμιση, 
ως εξής: το ένα τρίτο (1/3) αμέσως με την υπογραφή του 
συμβολαίου και τα υπόλοιπα δύο τρίτα (2/3) σε ισόποσες 
δόσεις κατανεμόμενες στη διάρκεια του συμβολαίου. Οι 
πόσης φύσεως καταβολές προς τους αθλητές διενερ- 
γούνται αποκλειστικά μέσω τραπεζικών λογαριασμών με 
εντολές πληρωμής ή δίγραμμες επιταγές. 

7. Η παράβαση των ορισμών των προηγούμενων πα¬ 
ραγράφων συνεπάγεται την επιβολή σε βάρος της υπαί¬ 
τιας Εταιρείας ή Τ.Α.Α. προστίμου, το ύψος και η δια¬ 
δικασία επιβολής του οποίου καθορίζεται με απόφαση 
της Γενικής Συνέλευσης της οικείας Ένωσης. 

8. Οποιαδήποτε ιδιαίτερη γραπτή συμφωνία μεταξύ 
Εταιρείας ή Τ.Α.Α. και αθλητή η οποία συνάπτεται, πέρα 
από το συμβόλαιο και αναφέρεται σε θέματα του παρό¬ 
ντος άρθρου είναι απολύτως άκυρη και ουδέν έννομο 
αποτέλεσμα παράγει.» 

Αρθρο 22 

Στο άρθρο 88 του ν. 2725/1999 προστίθενται παρά¬ 
γραφοι 6, 7 και 8, που έχουν ως εξής: 

«6. Ουδεμία εγγραφή ή μετεγγραφή επαγγελματία ή 
αμειβόμενου αθλητή εγκρίνεται, μη εκδιδομένου, σε καμιά 
περίπτωση, του σχετικού δελτίου αθλητικής ιδιότητας, 
αν η σχετική αίτηση προς την οικεία ομοσπονδία δεν 
συνοδεύεται από παραστατικό της οικείας Δ.Ο.Υ., ότι 
κατεβλήθη ο αναλογών, κατά τις ισχύουσες κάθε φορά 
διατάξεις, φόρος προς το Ελληνικό Δημόσιο, για τα χρη¬ 
ματικά ποσά, που συμφωνούνται στο συμβόλαιο, μεταξύ 
Εταιρείας ή Τ.Α.Α. και αθλητή, υπέρ του τελευταίου. 

7. Στην περίπτωση εφαρμογής της παραγράφου 6 του 
άρθρου 86 (καταβολή των υπέρ του αθλητή χρηματικών 
ποσών σε δόσεις) η καταβολή του φόρου που αναλογεί 
σε κάθε δόση αποδεικνύεται με σχετικό παραστατικό 
της αρμόδιας Δ.Ο.Υ., το οποίο κατατίθεται στην οικεία 
επαγγελματική ένωση και την Επιτροπή Επαγγελματι¬ 
κού Αθλητισμού. 

8. Η παράβαση των ορισμών των προηγούμενων πα¬ 
ραγράφων συνεπάγεται, από το χρόνο τέλεσης της 
παράβασης, την απόλυτη ακυρότητα της εγγραφής ή 
μετεγγραφής του αθλητή, η δε συμμετοχή του στους 
αγώνες θεωρείται, για κάθε συνέπεια, αντικανονική, 
ελεγχόμενη από το οικείο δικαιοδοτικό όργανο και αυ- 
τεπαγγέλτως.» 

Αρθρο 23 

Στο άρθρο 89 του ν. 2725/1999, όπως αυτό τροποποιή¬ 
θηκε με το άρθρο 31 παρ. 4 του ν. 3057/2002 προστίθεται 
παράγραφος 3 ως εξής: 

«3. Στους ερασιτέχνες αθλητές που μετέχουν σε 
επαγγελματικά πρωταθλήματα παρέχεται ιδιωτική 
ασφαλιστική κάλυψη για την ιατροφαρμακευτική τους 
περίθαλψη κατ’ ανάλογη εφαρμογή των διατάξεων των 
δύο προηγούμενων παραγράφων.» 

Άρθρο 24 

Το άρθρο 90 του ν. 2725/1999, όπως τροποποιήθηκε με 
το άρθρο 31 του ν. 3262/2004 αντικαθίσταται ως εξής: 

«Άρθρο 90 

Χρονική διάρκεια των συμβολαίων 

1. Η χρονική διάρκεια του συμβολαίου αμειβόμενου ή 
επαγγελματία αθλητή δεν επιτρέπεται, με ποινή ακυ¬ 
ρότητας, να είναι μικρότερη των έξι (6) μηνών και με¬ 
γαλύτερη των πέντε (5) ετών. Σε κάθε περίπτωση η 
λήξη της χρονικής διάρκειας του συμβολαίου πρέπει να 
συμπίπτει το αργότερο, μία ημέρα πριν από την έναρξη 
της μετεγγραφικής περιόδου. 

2. Η με οποιονδήποτε τρόπο ή συμφωνία μονομερής 
ανανέωση του συμβολαίου της προηγούμενης παραγρά¬ 
φου απαγορεύεται, τυχόν δε γινόμενη είναι απολύτως 
άκυρη και συνεπάγεται τις συνέπειες της παραγράφου 
8 του άρθρου 88 του παρόντος. 

3. Εκπαιδευόμενος αθλητής, με τη συμπλήρωση του 
δεκάτου ογδόου (18ου) έτους της ηλικίας του έχει 
υποχρέωση να υπογράψει με την εταιρία ή το Τ.Α.Α., 
που ανήκει συμβόλαιο παροχής υπηρεσιών, εφόσον η 
εταιρία ή το Τ.Α.Α. το επιθυμούν. Η χρονική διάρκεια 
του συμβολαίου αυτού εκτείνεται από ένα (1) έως τρία 
(3) έτη και καθορίζεται, αποκλειστικά και για μία μόνο 
φορά, από την εταιρία ή το Τ.Α.Α.. Επιτρέπεται συμφω¬ 
νία των συμβαλλόμενων μερών, κατά την υπογραφή 
του ως άνω συμβολαίου, για διάρκεια αυτού, πέραν 
της προτεινόμενης από την εταιρία και μέχρι πέντε (5) 
ετών, συνολικά. 


4. Οι διατάξεις της προηγούμενης παραγράφου 
εφαρμόζονται ανάλογα και για τους ερασιτέχνες πο¬ 
δοσφαιριστές του ιδρυτικού της Εταιρείας ή του Τ.Α.Α. 
αθλητικού σωματείου ή για τους ερασιτέχνες αθλητές 
οποιουδήποτε άλλου αθλητικού σωματείου, με τα οποία 
η οικεία εταιρία ή το Τ.Α.Α. έχουν υπογράψει προγραμ¬ 
ματικές συμβάσεις εκπαιδευτικής και τεχνικοοικονομι- 
κής υποστήριξης των αντίστοιχων αθλητικών τμημάτων 
των ως άνω σωματείων. 

5. Τα πρόσωπα που διαμεσολαβούν στην κατάρτι¬ 
ση των συμβολαίων μεταξύ αθλητών ή προπονητών 
και Α.Α.Ε. ή Τ.Α.Α. (μάνατζερς) μπορούν να συνάπτουν 
συμβάσεις συνεργασίας (διαμεσολάβησης) με αθλητές 
κατ’ ανώτατο όριο μέχρι το είκοσι τοις εκατό (20%) 
των αθλητών κάθε ομάδας που δικαιούνται συμμετοχής 
στο οικείο πρωτάθλημα. Οι συμβάσεις διαμεσολάβησης 
καταγγέλλονται ελευθέρως από τους αθλητές (επαγ- 
γελματίες, αμοιβόμενους ή ερασιτέχνες) με μόνη την 
έγγραφη δήλωσή τους προς τον διαμεσολαβητή. Με 
απόφαση του Υπουργού Πολιτισμού, ύστερα από γνώμη 
της οικείας αθλητικής ομοσπονδίας, της επαγγελματι¬ 
κής ένωσης και των συνδικαλιστικών οργάνων αθλητών 
και προπονητών καθορίζονται οι ειδικότεροι όροι και 
προϋποθέσεις πρόσβασης και άσκησης του επαγγέλμα¬ 
τος του αθλητικού διαμεσολαβητή (μάνατζερ).» 

Αρθρο 25 

Μετά το άρθρο 90 του ν. 2725/1999 προστίθεται άρθρο 
90Α, που έχει ως εξής: 

«Αρθρο 90Α 

Νομικό καθεστώς των επαγγελματιών 
και αμειβομένων αθλητών 
σε περίπτωση υποβιβασμού της ομάδας 
σε ερασιτεχνική κατηγορία 

1. Οι επαγγελματίες και οι αμειβόμενοι αθλητές, σε 
περίπτωση υποβιβασμού της ομάδας τους σε κατώ¬ 
τερη κατηγορία, στους αγώνες της οποίας δεν επι¬ 
τρέπεται, κατά τις ισχύουσες διατάξεις, συμμετοχή 
επαγγελματιών ή αμειβομένων αθλητών, αντίστοιχα, 
εξακολουθούν, κατ’ εξαίρεση, να προσφέρουν τις υπη¬ 
ρεσίες τους ως αθλητών και στην κατηγορία στην 
οποία υποβιβάζεται η ομάδα τους για ένα (1) έτος, 
εφόσον η χρονική διάρκεια του συμβολαίου τους κα¬ 
λύπτει το έτος αυτό, διατηρουμένων, κατά τα λοιπά, 
των δικαιωμάτων και υποχρεώσεών τους, όπως αυτά 
καθορίζονται, μετά την κατά το άρθρο 86, παράγραφος 
8 του παρόντος αναπροσαρμογή τους, στο συμβόλαιό 
τους και αντιστοιχούν στο ως άνω έτος προσφοράς 
των υπηρεσιών τους. 

2. Το διάδοχο της Α.Α.Ε. ή του Τ.Α.Α. αθλητικό σω¬ 
ματείο, για την εκπλήρωση των οικονομικών υπο¬ 
χρεώσεών του προς τους ως άνω επαγγελματίες ή 
αμειβομένους αθλητές, αντίστοιχα, δικαιούται να ει¬ 
σπράττει, για λογαριασμό του, την, κατά τις ισχύουσες, 
κάθε φορά, διατάξεις, αποζημίωση, που υποχρεούται 
να καταβάλλει ο, μετά την αποδέσμευση του αθλητή, 
αποκτών τον επαγγελματία ή αμειβόμενο αθλητή νέος 
σύλλογος, προς το σύλλογο από τον οποίο προέρχεται 
ο αθλητής.» 

Αρθρο 26 

Μετά το άρθρο 90Α του ν. 2725/1999 προστίθεται άρ¬ 
θρο 90Β, που έχει ως εξής: 

«Άρθρο 90Β 

Έννοια εκπαιδευόμενου αθλητή - 
Υποχρεώσεις - Αποδέσμευση αυτών 

1. Εκπαιδευόμενος αθλητής είναι εκείνος ο οποίος 
διανύει ηλικία μέχρι δεκαοκτώ (18) ετών συμπληρωμέ¬ 
νο και είναι εγγεγραμμένος σε Ακαδημία Εκπαίδευσης 
Αθλητών αθλητικής ανώνυμης Εταιρείας. Ως ημερομηνία 
συμπλήρωσης της ηλικίας λαμβάνεται η 31η Δεκεμβρίου 
του έτους συμπλήρωσης. 

2. Οι εκπαιδευόμενοι αθλητές διατηρούν τη φίλαθλη 
ιδιότητά τους, απαγορευομένης της λήψης από αυτούς 
οποιοσδήποτε αμοιβής ή αποζημίωσης, από τις μη επι¬ 
τρεπόμενες κατά τις ισχύουσες, κάθε φορά, διατάξεις 
για τη φίλαθλη ιδιότητα. 

3. Ο εκπαιδευόμενος αθλητής αποδεσμεύεται στις 
εξής, μόνο, περιπτώσεις: 

α) ύστερα από απόφαση της Εταιρείας στην οποία 
ανήκει, 

β) αν, με τη συμπλήρωση του δεκάτου ογδόου (18) 
έτους της ηλικίας του, η εταιρία, στην οποία ανήκει, δεν 
υπογράψει με αυτόν σύμβαση προσφοράς υπηρεσιών 
(συμβόλαιο) ως επαγγελματία αθλητή. 

4. Ο κατά την προηγούμενη παράγραφο αποδεσμευό- 
μενος αθλητής είναι ελεύθερος να εγγράφει, ως επαγ- 
γελματίας ή αμειβόμενος αθλητής, με τις ίδιες προϋπο¬ 
θέσεις, που, κατά τις ισχύουσες διατάξεις, απαιτούνται 
για την απόκτηση της ιδιότητας επαγγελματία ή αμει- 
βομένου αθλητή ή ως ερασιτέχνης αθλητής αθλητικού 
σωματείου. 

5. Κατ’ εξαίρεση των ορισμών των προηγούμενων πα¬ 
ραγράφων στην περίπτωση υποβιβασμού της ομάδας 
της Εταιρείας σε κατηγορία, που δεν επιτρέπεται, κατά 
τις ισχύουσες διατάξεις, συμμετοχή αθλητικών ανωνύ¬ 
μων εταιρειών, το σύνολο των εκπαιδευόμενων αθλη¬ 
τών της Εταιρείας μεταφέρεται στο διάδοχο αθλητικό 
σωματείο, στο οποίο ανήκουν εφεξής, εφαρμοζομένων 
κατά τα λοιπά και για κάθε συνέπεια των διατάξεων 
περί ερασιτεχνών αθλητών του αθλήματος.» 

ΚΕΦΑΛΑΙΟ ΔΩΔΕΚΑΤΟ 
ΡΥΘΜΙΣΗ ΕΙΔΙΚΩΝ ΘΕΜΑΤΩΝ 

Αρθρο 27 

Το άρθρο 21 του ν. 3262/2004 (ΦΕΚ 173 Α') αντικαθί¬ 
σταται ως εξής: 

«Αρθρο 21 

1. Απαγορεύεται, απολύτως, η διενέργεια κάθε είδους 
εγγραφών ή μετεγγραφών, μετά ή άνευ ανταλλάγμα¬ 
τος, επαγγελματιών ή ερασιτεχνών ή εκπαιδευόμενων 
ή ελεύθερων ή δανεικών αθλητών, σε ποδοσφαιρική ή 
καλαθοσφαιρική ανώνυμη εταιρία, σε οποιαδήποτε νόμι¬ 
μη μετεγγραφική περίοδο, που αρχίζει μετά τη λήξη της 
κάθε διαχειριστικής-οικονομικής χρήσης της, εφόσον 
το σύνολο των ιδίων κεφαλαίων της Εταιρείας, όπως 
αυτό προσδιορίζεται από το άρθρο 48 παρ. 1 εδάφιο 
γ' του κ.ν. 2190/1920, όπως ισχύει, συνυπολογιζόμενης 
και της πλασματικής αξίας των αθλητών του άρθρου 
2 του ν. 3372/2005 (ΦΕΚ 187 Α'), για όσο χρονικό διά¬ 
στημα λαμβάνεται αυτή υπόψη, είναι μικρότερο από το 
ένα δέκατο (1/10) του καταβεβλημένου μετοχικού τους 
κεφαλαίου. 

2. Οι ποδοσφαιρικές ή καλαθοσφαιρικές ανώνυμες 


εταιρείες της προηγούμενης παραγράφου, για να διε¬ 
νεργήσουν, νόμιμα, μετεγγραφές οφείλουν να διαμορ¬ 
φώσουν το σύνολο των ιδίων κεφαλαίων τους είτε με 
την πραγματοποίηση αυξήσεων του μετοχικού τους 
κεφαλαίου είτε με την πραγματοποίηση προσωρινών 
καταθέσεων από τους μετόχους τους, με σκοπό τη μελ¬ 
λοντική αύξηση του κεφαλαίου, πριν από κάθε μετεγ- 
γραφική περίοδο, που αρχίζει μετά τη λήξη της διαχει- 
ριστικής-οικονομικής τους χρήσης, σε επίπεδα τέτοια, 
ώστε να μην εμπίπτουν τουλάχιστον στις διατάξεις του 
εδαφίου γ' της παραγράφου 1 του άρθρου 48 του κ.ν. 
2190/1920, όπως ισχύει. 

3. Οι αυξήσεις των μετοχικών κεφαλαίων ή οι προσω¬ 
ρινές καταθέσεις των μετόχων, που γίνονται σύμφωνα 
με τα οριζόμενα στον κ.ν. 2190/1920, όπως ισχύει, θα 
πρέπει να ολοκληρώνονται, πριν από την ημερομηνία 
έναρξης κάθε μετεγγραφικής περιόδου. 

4. Οι διατάξεις του παρόντος άρθρου ισχύουν παράλ¬ 
ληλα και με τις λοιπές διατάξεις του ν. 2725/1999 και του 
κ.ν. 2190/1920, όπως ισχύουν κάθε φορά και εφαρμόζο¬ 
νται σε όλες τις ποδοσφαιρικές και καλαθοσφαιρικές 
ανώνυμες εταιρείες.» 

Αρθρο 28 

1. Η παράγραφος 7 του άρθρου 3 του ν. 2725/1999 
αντικαθίσταται ως εξής: 

«7.α) Πρόσωπα στα οποία συντρέχει οποιοδήποτε από 
τα κωλύματα του παρόντος άρθρου χάνουν αυτοδικαί¬ 
ως την ιδιότητά τους. 

β) Η διαπιστωτική πράξη της έκπτωσης εκδίδεται από 
το διοικητικό συμβούλιο ή την εκτελεστική επιτροπή, 
κατά περίπτωση, του οικείου φορέα, μέσα σε προθεσμία 
δεκαπέντε (15) ημερών, αφότου έλαβε γνώση. Σε περί¬ 
πτωση παρέλευσης άπρακτης της ως άνω προθεσμίας, 
η πράξη εκδίδεται από τον Γενικό Γραμματέα Αθλητι¬ 
σμού, μέσα στην ίδια ως άνω προθεσμία. Με την ίδια 
πράξη κηρύσσονται έκπτωτα από το αξίωμα του μέλους 
του Δ.Σ. ή της Εκτελεστικής Επιτροπής τα υπαίτια για 
τη μη έκδοση της ως άνω πράξης μέλη αυτών, τα οποία 
αντικαθίστανται κατά τις ισχύουσες διατάξεις.» 

2. Στους δώδεκα (12) καλαθοσφαιριστές, που συμμε¬ 
τείχαν στην αποστολή της Εθνικής Ομάδας Καλαθο¬ 
σφαίρισης, η οποία κατέκτησε την πρώτη θέση του 
Ευρωπαϊκού Πρωταθλήματος Καλαθοσφαίρισης Ανδρών 
2005, καταβάλλεται εφάπαξ και ισομερώς και κατά πα¬ 
ρέκκλιση των άρθρων 31 και 34 του ν. 2725/1999, όπως 
αυτά ισχύουν, το συνολικό ποσόν των δύο εκατομμυ¬ 
ρίων ογδόντα οκτώ χιλιάδων (2.088.000) ευρώ. Στον 
προπονητή και στον βοηθό προπονητή καταβάλλεται, 
αντίστοιχα, ποσοστό εκατό τοις εκατό (100%) και πενή¬ 
ντα τοις εκατό (50%) από το ποσό επιβράβευσης, που 
αντιστοιχεί σε κάθε καλαθοσφαιριστή. 

Για την ως άνω αιτία ουδεμία άλλη οικονομική πα¬ 
ροχή καταβάλλεται από το Δημόσιο. 

Η σχετική δαπάνη βαρύνει τον τακτικό προϋπολογι¬ 
σμό της Γ.Γ.Α. και καταβάλλεται με τακτικά χρηματικά 
εντάλματα, που ελέγχονται από την Υπηρεσία Δημοσιο¬ 
νομικού Ελέγχου του Υπουργείου Πολιτισμού. 

3. Το πρώτο εδάφιο του άρθρου 122 του ν. 2725/1999, 
όπως τροποποιήθηκε με το άρθρο 42 του ν. 3057/2002 
και το άρθρο 12 του ν. 3262/2004, αντικαθίσταται ως 
εξής: 

«Στη Θεσσαλονίκη λειτουργεί τοπικό πρωτοβάθμιο 
δικαιοδοτικό όργανο για την επίλυση αθλητικών διαφο- 

ρών των ομάδων, οι οποίες προκύπτουν από την τέλεση 
των αγώνων τους στις διοικητικές περιφέρειες Ηπείρου, 
Θεσσαλίας, Κεντρικής Μακεδονίας, Δυτικής Μακεδονίας 
και Ανατολικής Μακεδονίας και Θράκης, για τις κατη¬ 
γορίες πρωταθλημάτων των ομαδικών αθλημάτων, που 
αναφέρονται στις παραγράφους 1 και 2 του άρθρου 119 
του παρόντος.» 

4. Οι διατάξεις της προηγούμενης παραγράφου εφαρ¬ 
μόζονται ανάλογα και προκειμένου περί του ειδικού 
τοπικού τμήματος του Α.Σ.Ε.Α.Δ. στη Θεσσαλονίκη του 
άρθρου 127 Α' του ν. 2725/1999, όπως αυτό τροποποιή¬ 
θηκε με το άρθρο 48 του ν. 3057/2000. 

5. Στο τέλος της περίπτωσης α' της παραγράφου 
3 του άρθρου 6 του π.δ. 130/2000 (ΦΕΚ 113 Α'), όπως 
αυτό τροποποιήθηκε με την παράγραφο Ια του άρθρου 
28 του ν. 3262/2004 προστίθεται εδάφιο, που έχει ως 

εξής: 

«Στην περίπτωση έλλειψης, για οποιονδήποτε λόγο, 
του εκλεγέντος αντιπροσώπου ή του αναπληρωτή αυτού, 
διενεργούνται αρχαιρεσίες για την εκλογή του ελλείπο- 
ντος, για τον υπόλοιπο της θητείας αυτού χρόνο.» 

6. Οι από το νόμο παρεχόμενες στον Γενικό Γραμμα- 
τέα Αθλητισμού αποκλειστικές αρμοδιότητες ασκούνται 
παράλληλα και από τον Υπουργό Πολιτισμού. 

7. Η παράγραφος 6 του άρθρου 126 του ν. 2725/1999, 
όπως τροποποιήθηκε με το άρθρο 46 του ν. 3057/2002 
αντικαθίσταται ως εξής: 

«6. Αίτηση επανασυζήτησης της υποθέσεως ή ανά¬ 
κλησης της αποφάσεως επιτρέπεται για λόγους μη νό¬ 
μιμης ή εκπρόθεσμης κλήτευσης ή προσκόμισης νέων 
αποδεικτικών στοιχείων που δεν ήταν δυνατόν να λη- 
φθούν υπόψη κατά την εκδίκαση της υποθέσεως και 
εφόσον δεν έχει εκτελεσθεί η απόφαση, οποτεδήποτε 
εκδοθείσα.» 

8. Με σκοπό την απόκτηση και των υπολοίπων απομε- 
νουσών ιδιοκτησιών στην περιοχή Σχιστό Κορυδαλλού 
προκειμένου να ολοκληρωθεί στο σύνολό της η απαλ¬ 
λοτρίωση που κηρύχθηκε με την υπ’ αριθμ. 1098945/900 
7/0010/10.11.2003 (ΦΕΚ 1225 Δ') κοινή υπουργική απόφαση 
για τη δημιουργία του προβλεπόμενου στο άρθρο 1 του 
ν. 2730/1999 (ΦΕΚ 130 Α') και χωροθετημένου με την 
παράγραφο 2 του άρθρου 7 του ν. 3207/2003 (ΦΕΚ 302 
Α') Αθλητικού Κέντρου Σχιστού Κορυδαλλού, δύναται η 
Γ ενική Γ ραμματεία Αθλητισμού να παρακαταθέσει στο 
Ταμείο Παρακαταθηκών και Δανείων το αναλογούν στις 
συγκεκριμένες αυτές ιδιοκτησίες ποσό της επιδικασθεί- 
σας αποζημίωσης και μετά τη λήξη του προβλεπόμενου 
στην παράγραφο 1 του άρθρου 7 του ν. 2882/2001 (ΦΕΚ 
17 Α') δεκαοκταμήνου, εφόσον συναινούν προς τούτο 
εγγράφως οι ενδιαφερόμενοι ιδιοκτήτες. 

ΚΕΦΑΛΑΙΟ ΔΕΚΑΤΟ ΤΡΙΤΟ 
ΤΕΛΙΚΕΣ - ΜΕΤΑΒΑΤΙΚΕΣ ΔΙΑΤΑΞΕΙΣ 

Άρθρο 29 

Μεταβατικές - Τελικές διατάξεις 

1. Εντός έξι (6) μηνών από τη δημοσίευση του παρό¬ 
ντος οι Ενώσεις του παρόντος οφείλουν, κατά περίπτω¬ 
ση, να καταρτίσουν ή να τροποποιήσουν το καταστατικό 
και τους κανονισμούς τους με σκοπό την προσαρμογή 
τους στις διατάξεις του παρόντος. 

2. Τα κάθε είδους θέματα, που αποτελούν αντικεί¬ 
μενο ρύθμισης του παρόντος, κρίνονται, ανεξάρτητα 
από το χρόνο έκδοσης ή τροποποίησης των οικείων 


καταστατικών και κανονισμών, κατά τις διατάξεις του 
νόμου αυτού, εφαρμοζόμενες από τη δημοσίευσή του 
στην Εφημερίδα της Κυβερνήσεως. 

3. Το πάσης φύσεως προσωπικό, που κατά τη δημοσί¬ 
ευση του παρόντος υπηρετεί στην Ε.Π.Α.Ε. κατανέμεται, 
στις Ενώσεις του παρόντος, με κοινή απόφαση των Δ.Σ. 
αυτών, εγκρινόμενη από τον Υπουργό Πολιτισμού και 
καταλαμβάνει αντίστοιχες προς τη βαθμολογική και 
μισθολογική κατάστασή του, οργανικές θέσεις. Το προ¬ 
σωπικό, που τυχόν πλεονάζει, καταλαμβάνει αντίστοιχες 
προσωρινές θέσεις στις Ενώσεις, συνιστώμενες με τους 
ειδικούς κανονισμούς της παραγράφου 1 του παρόντος 
άρθρου και καταργούμενες με την αποχώρηση, για οποι- 
ονδήποτε λόγο, των υπαλλήλων που τις κατέχουν. 

4. Όπου στο ν. 2725/1999, όπως αυτός ισχύει, αναφέ- 
ρεται ο όρος «επαγγελματικός σύνδεσμος» νοείται η 
«επαγγελματική ένωση». 

5. Το τελευταίο εδάφιο της περίπτωσης β' της πα¬ 
ραγράφου 1 του άρθρου 3 του ν. 2725/1999, όπως αυτό 
αντικαταστάθηκε με το άρθρο 1 παρ. 1 του ν. 2858/ 2000 
(ΦΕΚ 247 Α') καταργείται. 

6. Εντός δέκα (10) ημερών από τη δημοσίευση του 
παρόντος νόμου, ο Πρόεδρος της Ε.Π.Α.Ε. καλεί τις Π.Α.Ε. 
της Β' Εθνικής Κατηγορίας να υποδείξουν τους εκπρο¬ 
σώπους τους στη Γ ενική Συνέλευση και το Διοικητικό 
Συμβούλιο της Ένωσης, συγκαλεί τη Συνέλευση της Γ' 
Εθνικής Κατηγορίας προκειμένου να εκλέξει τα τέσσερα 
(4) μέλη ( δύο από κάθε όμιλο), που θα την εκπροσωπή¬ 
σουν στο Διοικητικό Συμβούλιο και τη Γ ενική Συνέλευση 
της'Ενωσης και συγχρόνως καλεί την Ε.Π.Ο. να υποδεί¬ 
ξει τον εκπρόσωπό της στο Διοικητικό Συμβούλιο της 
Ένωσης. Ακολούθως συγκαλεί το ούτω προκύπτον Δ.Σ. 
της'Ενωσης Β' και Γ' Εθνικής Κατηγορίας, προκειμένου 
να συγκροτηθεί σε σώμα και απέρχεται. 

7. Η μη εναρμόνιση του καταστατικού, των κανονι¬ 
σμών, των πράξεων και των αποφάσεων των αθλητικών 
ομοσπονδιών προς τις διατάξεις του ν. 2725/1999, όπως 
ισχύει, και της λοιπής εν γένει αθλητικής νομοθεσίας 
συνεπάγεται την αυτοδίκαιη αναστολή της εφαρμογής 
των διατάξεων της ως άνω νομοθεσίας, που αφορούν: 

α) τις κρατικές επιχορηγήσεις, για την αντιμετώπιση 
των λειτουργικών τους δαπανών και των δαπανών οργά¬ 
νωσης ή συμμετοχής σε αθλητικές δραστηριότητες, 

β) τις λοιπές κρατικές παροχές, διευκολύνσεις και κί¬ 
νητρα, για την υποστήριξη των αθλητικών δραστηριοτή¬ 
των τους, καθώς και για την αξιοποίηση - εκμετάλλευση 
οικονομικών και εμπορικών δικαιωμάτων με αφορμή τις 
αθλητικές δραστηριότητές τους, 

γ) φορολογικές απαλλαγές και ελαφρύνσεις, 

δ) την αντιμετώπιση δαπανών για την εκτέλεση, βελ¬ 
τίωση ή συντήρηση αθλητικών έργων ή εγκαταστάσεων, 
ιδιοκτησίας τους ή μισθωμένες. 

Η διαπιστωτική πράξη της αναστολής εκδίδεται από 
τον Γενικό Γραμματέα Αθλητισμού, ύστερα από εισή¬ 
γηση του Ελεγκτικού Συμβουλίου του άρθρου 52 του 
ν. 2725/1999. 

8. Ειδικότερα για τις αθλητικές ομοσπονδίες της άνω 
παραγράφου, αναστέλλονται, ιδίως και κατά περίπτωση, 
οι διατάξεις των άρθρων 26 παράγραφος 1, 50, 51, 54 
παρ. 2, και 84 του ν. 2725/1999, όπως αυτές ισχύουν. 

9. Η άρση της αναστολής εφαρμογής των διατάξεων 
των προηγούμενων παραγράφων συντελείται με την 
ολοκλήρωσή της, κατά την παράγραφο 7 του παρό- 

ντος άρθρου, εναρμόνισης του καταστατικού και των 
κανονισμών τους ύστερα από απόφαση του Υπουργού 
Πολιτισμού, εκδιδομένη, μετά από εισήγηση του, κατά 
το άρθρο 52 του ν. 2725/1999, όπως αυτό ισχύει, Ελε¬ 
γκτικού Συμβουλίου και δημοσίευση στην Εφημερίδα 
της Κυβερνήσεως. 

10. Με απόφαση του Υπουργού Πολιτισμού, καθορί¬ 
ζεται ο τρόπος διάθεσης των χρηματικών ποσών, που 
προκύπτουν από την αναστολή επιχορηγήσεων, ποσο¬ 
στών ή άλλων χρηματικών παροχών κατά περίπτωση, 
κατ’ εφαρμογή των διατάξεων του παρόντος άρθρου. 

11. Αθλητικές ομοσπονδίες, στις οποίες βρίσκουν 
εφαρμογή οι διατάξεις των παραγράφων 7, 8 και 10 
του παρόντος, επιλέγουν τις διατάξεις του καταστα¬ 
τικού τους ελεύθερα, μη δεσμευόμενες από αυτές του 
ν. 2725/1999. 

12. Ειδικά για το άθλημα του ποδοσφαίρου όλα τα 
θέματα λειτουργίας και οργάνωσης του αθλήματος 
της Ελληνικής Ποδοσφαιρικής Ομοσπονδίας και των 
μελών της ρυθμίζονται αυτόνομα από την Ε.Π.Ο. και 
τα όργανά της σύμφωνα με το καταστατικό και τους 
κανονισμούς της, καθώς και αυτούς που καθορίζονται 
από την Ευρωπαϊκή και Παγκόσμια Συνομοσπονδία Πο¬ 
δοσφαίρου, ακόμη και αν προβλέπονται διαφορετικές 
ρυθμίσεις στο ν. 2725/1999, όπως ισχύει, και στην εν γένει 
αθλητική νομοθεσία. Θέματα οικονομικού ελέγχου για 
τις επιχορηγήσεις που λαμβάνει η Ε.Π.Ο. από το κράτος, 
ελέγχου νομιμότητας, δημόσιας τάξης και ασφάλειας 
υπόκεινται στην αποκλειστική ρυθμιστική αρμοδιότητα 
του κράτους. 

Άρθρο 30 

Σύσταση Νομοπαρασκευαστικής Επιτροπής 

1. Συνιστάται στη Γενική Γραμματεία Αθλητισμού 
Νομοπαρασκευαστική Επιτροπή, η οποία αποτελείται 
από: 

α) έναν επίτιμο ανώτατο δικαστικό λειτουργό, με βαθ¬ 
μό τουλάχιστον Συμβούλου της Επικράτειας ή αντίστοι¬ 
χου βαθμού, ως Πρόεδρο, 

β) τον Γενικό Γραμματέα Αθλητισμού, ως αναπληρωτή 
Πρόεδρο, 

γ) τον Νομικό Σύμβουλο του Κράτους στο Υπουργείο 
Πολιτισμού, 

δ) τρεις (3) καθηγητές ή αναπληρωτές καθηγητές 
Τμημάτων Νομικής, 

ε) τον Πρόεδρο της Ελληνικής Ολυμπιακής Επιτροπής 

(Ε.Ο.Ε.), 

στ) τους δύο (2) Γενικούς Διευθυντές της Γενικής 
Γραμματείας Αθλητισμού (Γ.Γ.Α.): α) Αθλητισμού και β) 
Αθλητικής Υποστήριξης, αντίστοιχα, 

ζ) πέντε (5) μέλη της Ειδικής Νομοπαρασκευαστικής- 
Νομοτεχνικής Επιτροπής Αθλητισμού της Γ.Γ.Α., τα οποία 
εκτελούν και χρέη γενικών και ειδικών εισηγητών, 

η) πέντε (5) φιλάθλους, εγνωσμένου κύρους και ειδι¬ 
κής γνώσης και εμπειρίας στα αθλητικά πράγματα του 
τόπου. 


2/Εργο της συνιστώμενης Επιτροπής είναι η τελική 
κατάρτιση και επεξεργασία του Σχεδίου Αθλητικού Κώ¬ 
δικα, το προσχέδιο του οποίου ήδη καταρτίζεται από 
την Ειδική Νομοπαρασκευαστική-Νομοτεχνική Επιτροπή 
Αθλητισμού της Γ.Γ.Α.. 

3. Ως μέλη της γραμματείας της Επιτροπής ορίζονται 
πέντε (5) υπάλληλοι της Γ.Γ.Α.. 

4. Το τελικό Σχέδιο του Αθλητικού Κώδικα, που θα 
συντάξει η Επιτροπή του παρόντος άρθρου, θα υπο¬ 
βληθεί στη Βουλή των Ελλήνων για να κυρωθεί κατά 
τη διαδικασία που προβλέπει το άρθρο 76 παρ. 6 του 
Συντάγματος. 

5. Η Επιτροπή συγκροτείται με απόφαση του Υπουρ¬ 
γού Πολιτισμού. Με την ίδια απόφαση ορίζεται ο χρόνος 
περάτωσης του έργου, οι γενικοί και οι ειδικοί εισηγητές 
και τα μέλη της γραμματείας της Επιτροπής και ρυθμί¬ 
ζονται θέματα, που αναφέρονται στη λειτουργία, στη 
διοικητική και τη γραμματειακή υποστήριξή τους. 

6. Στον Πρόεδρο, τα λοιπά μέλη της Επιτροπής, τους 
γενικούς και ειδικούς εισηγητές, καθώς και στα μέλη της 
γραμματείας αυτής καταβάλλεται αποζημίωση, καθο¬ 
ριζόμενη με κοινή απόφαση των Υπουργών Οικονομίας 
και Οικονομικών και Πολιτισμού. 

Αρθρο 31 

Καταργούμενες διατάξεις 

Κάθε διάταξη αντίθετη με τις διατάξεις του παρόντος 
ή αναφερόμενη σε θέματα ρυθμιζόμενα από τις διατά¬ 
ξεις του νόμου αυτού καταργείται. 

Αρθρο 32 
Έναρξη ισχύος 

Η ισχύς των διατάξεων του παρόντος αρχίζει από 
τη δημοσίευσή του στην Εφημερίδα της Κυβερνήσεως, 
εκτός αν διαφορετικά ορίζεται στις επιμέρους διατά¬ 
ξεις αυτού. 

Παραγγέλλομε τη δημοσίευση του παρόντος στην 
Εφημερίδα της Κυβερνήσεως και την εκτέλεσή του ως 
νόμου του Κράτους. 

Αθήνα, 18 Ιουλίου 2006 

Ο ΠΡΟΕΔΡΟΣ ΤΗΣ ΔΗΜΟΚΡΑΤΙΑΣ 

ΚΑΡΟΛΟΣ ΓΡ. ΠΑΠΟΥΛΙΑΣ 

ΟΙ ΥΠΟΥΡΓΟΙ 

ΟΙΚΟΝΟΜΙΑΣ ΚΑΙ ΟΙΚΟΝΟΜΙΚΩΝ ΑΝΑΠΤΥΞΗΣ 

Γ. ΑΛΟΓΟΣΚΟΥΦΗΣ Δ. ΣΙΟΥΦΑΣ 

ΥΦΥΠΟΥΡΓΟΣ ΠΟΛΙΤΙΣΜΟΥ 

Γ. ΟΡΦΑΝΟΣ 

Θεωρήθηκε καί τέθηκε η Μεγάλη Σφραγίδα του Κράτους. 

Αθήνα, 19 Ιουλίου 2006 

Ο ΕΠΙ ΤΗΣ ΔΙΚΑΙΟΣΥΝΗΣ ΥΠΟΥΡΓΟΣ 

Α. ΠΑΠΑΛΗΓΟΥΡΑΣ 

